Mateo Asɛmpa No 6:1-34\nBEPƆW SO ASƐNKA (1-34)\nNyɛ wo ho ɔtreneeni wɔ nnipa ani so (1-4)\nSɛnea yɛbɔ mpae (5-15)\nMpaebɔ ho nhwɛso (9-13)\nAsaase so agyapade ne ɔsoro agyapade (19-24)\nMunnyae sɛ mudwinnwen (25-34)\nMonkɔ so nhwehwɛ Ahenni no kan (33)\n6 “Monhwɛ yiye na moanyɛ mo trenee wɔ nnipa anim sɛnea wobehu mo;+ anyɛ saa a, morennya akatua biara mfi mo Agya a ɔwɔ soro no nkyɛn. 2 Enti sɛ woreyɛ adɔe* a, nhyɛn torobɛnto nni w’anim, sɛnea nyaatwomfo no yɛ wɔ hyiadan ne mmɔnten so na ama nnipa ahyɛ wɔn anuonyam no. Nokwarem mereka akyerɛ mo sɛ, wɔanya wɔn akatua nyinaa awie. 3 Na wo de, sɛ woreyɛ adɔe a, mma wo nsa benkum nnhu nea wo nsa nifa reyɛ, 4 na ama w’adɔe ayɛ kokoam de. Ɛno na w’Agya a ohu kokoam no betua wo ka.+ 5 “Afei nso, sɛ mobɔ mpae a, monnyɛ sɛ nyaatwomfo+ no, efisɛ wɔpɛ sɛ wogyina hyiadan mu ne mmantwea wɔ mmɔnten so bɔ mpae, sɛnea nnipa behu wɔn.+ Nokwarem mereka akyerɛ mo sɛ, wɔanya wɔn akatua nyinaa awie. 6 Nanso sɛ worebɔ mpae a, kɔ wo pia mu, na to wo pon mu, na bɔ w’Agya a ɔwɔ kokoam no mpae.+ Ɛno na w’Agya a ohu kokoam no betua wo ka. 7 Sɛ worebɔ mpae a, ntĩ nsɛm koro no ara mu nka no mpɛn pii sɛnea amanaman mufo yɛ no, efisɛ wosusuw sɛ wɔn nsɛm dodow nti wobetie wɔn. 8 Enti monnyɛ sɛ wɔn, efisɛ mo Agya nim nneɛma a muhia+ koraa ansa na moabisa no. 9 “Enti mommɔ mpae sɛ:+ “‘Yɛn Agya a wowɔ soro, wo din+ ho ntew.*+ 10 W’Ahenni+ mmra. W’apɛde+ nyɛ hɔ wɔ asaase so+ te sɛ ɔsoro. 11 Ma yɛn aduan* a yehia no nnɛ da yi;+ 12 na fa yɛn aka kyɛ yɛn, sɛnea yɛn nso, yɛde akyɛ wɔn a wɔde yɛn aka no.+ 13 Na mfa yɛn nkɔ sɔhwɛ mu,+ mmom gye yɛn fi ɔbɔnefo no+ nsam.’ 14 “Na sɛ mode nkurɔfo mfomso kyɛ wɔn a, mo soro Agya nso de mo de bɛkyɛ mo;+ 15 na sɛ moamfa nkurɔfo mfomso ankyɛ wɔn a, mo Agya nso remfa mo mfomso nkyɛ mo.+ 16 “Sɛ moreyɛ akɔnkyen*+ a, monnyɛ mo anim mmɔbɔmmɔbɔ te sɛ nyaatwomfo no, efisɛ wɔyɛ wɔn anim basaa* na ama nnipa ahu sɛ wɔreyɛ akɔnkyen.+ Nokwarem mereka akyerɛ mo sɛ, wɔanya wɔn akatua nyinaa awie. 17 Na wo de, sɛ woreyɛ akɔnkyen a, fa ngo sra wo tirim na hohoro w’anim, 18 na nnipa anhu sɛ woreyɛ akɔnkyen, na mmom w’Agya a ɔwɔ kokoam no nko ara ahu. Ɛno na w’Agya a ohu kokoam no betua wo ka. 19 “Munnyae sɛ moboaboa agyapade ano wɔ asaase so no,+ baabi a nwewemmoa* ne nkannare sɛe no, na akorɔmfo bubu kowia. 20 Mmom no, mommoaboa mo agyapade ano wɔ soro,+ baabi a nwewemmoa* anaa nkannare nsɛe no,+ na akorɔmfo mmubu nkowia. 21 Efisɛ baabi a w’agyapade wɔ no, ɛhɔ na wo koma nso wɔ. 22 “Nipadua kanea ne aniwa.+ Enti sɛ w’aniwa hwɛ tẽẽ* a, wo nipadua nyinaa bɛhyerɛn.* 23 Nanso sɛ wowɔ ani a ɛbere ade*+ a, wo nipadua nyinaa bɛyɛ sum. Na sɛ hann a ɛwɔ wo mu no yɛ sum a, ɛnde na ɛyɛ esum kabii! 24 “Obiara rentumi nsom awuranom baanu; efisɛ ɔbɛtan ɔbaako na wadɔ ɔbaako,+ anaasɛ ɔbɛbata ɔbaako ho na wabu ɔfoforo no animtiaa. Morentumi nsom* Onyankopɔn nsan nsom Ahonyade.+ 25 “Eyi nti mereka akyerɛ mo sɛ: Munnyae sɛ mudwinnwen+ mo nkwa* ho sɛ dɛn na mubedi anaa dɛn na mobɛnom, anaa mo nipadua ho sɛ dɛn na mobɛhyɛ.+ Nkwa* nhia nsen aduan? Na nipadua no nsen ataade anaa?+ 26 Momfa mo ani nto fam nhwɛ wim nnomaa;+ wongu aba, wontwa, wɔmmoaboa ano ngu adekoradan mu, nanso mo soro Agya ma wɔn aduan. Mo ho nhia pii nsen wɔn anaa? 27 Mo mu hena na sɛ odwinnwen a obetumi de basafa* baako aka ne nkwa nna ho?+ 28 Bio nso, adɛn nti na mudwinnwen ataade ho? Monhwɛ nhwiren* na munsua biribi, sɛnea enyin; ɛnyɛ adwuma, na ɛnnwene ntama; 29 nanso mereka akyerɛ mo sɛ, Solomon+ mpo, n’anuonyam nyinaa akyi no, wansiesie ne ho sɛ nhwiren yi mu baako. 30 Sɛ Onyankopɔn hyɛ wuram afifide a ɛwɔ hɔ nnɛ na ɔkyena wɔde agu ogya mu no ataade a, ɔrenhyɛ mo ataade mmoro so anaa, mo a mo gyidi sua? 31 Enti ɛnsɛ sɛ mudwinnwen da,+ na moka sɛ, ‘Dɛn na yebedi?’ anaasɛ, ‘Dɛn na yɛbɛnom?’ anaasɛ, ‘Dɛn na yɛbɛhyɛ?’+ 32 Eyinom nyinaa ne nneɛma a amanaman no di akyi denneennen. Mo soro Agya nim sɛ muhia saa nneɛma yi nyinaa. 33 “Enti, monkɔ so nhwehwɛ Ahenni no ne Onyankopɔn trenee kan, na ɔde nneɛma a aka yi nyinaa bɛka ho ama mo.+ 34 Enti ɛnsɛ sɛ mudwinnwen ɔkyena ho da,+ efisɛ ɔkyena ankasa benya ne dadwen. Ɛda biara wɔ n’ankasa haw a ɛdɔɔso ma no.\n^ Anaa “worekyɛ ahiafo ade.” Hwɛ Nkyerɛkyerɛmu afã hɔ.\n^ Anaa “ma wo din nyɛ kronkron.”\n^ Nt, “paanoo.”\n^ Anaa “moredi mmuada.”\n^ Anaa “wɔyɛ wɔn ho basaa.”\n^ Greek asɛmfua no kyerɛ mmoawa bi a wotu a wɔwe ntama.\n^ Anaa “w’aniwa ye.” Nt., “sɛ w’aniwa hwɛ ade baako.”\n^ Anaa “bɛyɛ hann.”\n^ Nt., “ani a edi bɔne akyi; ani a enye.”\n^ Anaa “Morentumi nyɛ nkoa mma.”\n^ Anaa “Ɔkra no.”\n^ Anaa “wuram sukooko.”


Asetenam Nsɛm: Migyaw biribiara hɔ kodii Yesu akyi | Felix Fajardo\nKENKAN WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nMigyaw Biribiara Hɔ Kodii Owura no Akyi\nFelix Fajardo anom asɛm\n“Sɛ wunnim na wutu wo nan fi fie ha kɔ asɛnka a, ensi ha bio. Wusi ha a, mebu wo nan mu.” Saa asɛm yi a me papa ka de hunahunaa me nti, meyɛɛ m’adwene sɛ mefi fie. Wei ne bere a mifii ase gyaw nneɛma hɔ kodii Owura no akyi. Saa bere no na madi mfe 16 pɛ.\nDƐN na ɛkɔfaa saa asɛm yi bae? Ma menka nkyerɛ wo. Wɔwoo me July 29, 1929; minyinii akuraa bi ase wɔ Bulacan mantam mu wɔ Philippines. Esiane sɛ na sikasɛm nkɔ yiye nti, na nnipa a wɔwɔ hɔ no nni honam fam nneɛma pii. Bere a na meyɛ ɔbabun no, ɔko bi sii. Japan asraafo bɛtow hyɛɛ Philippines so. Nanso, na yɛn akuraa no wɔ akyiri kakra, enti ɔko no annu hɔ. Ná yenni radio ne television; atesɛm nkrataa nso, na yennya bi. Enti ɔko no ho nsɛm a na yɛte no, na yɛte no nkurɔfo ano.\nM’awofo mma no, na yɛyɛ nwɔtwe; me na na meto so mmienu. Midii mfe nwɔtwe no, me nananom bɛfaa me kɔtenaa wɔn nkyɛn. Ɛwom sɛ na yɛyɛ Katolekfo deɛ, nanso na me nanabarima mpo ɔsom afoforo nkyerɛkyerɛ. Sɛ na ne nnamfo ma no ɔsom ho nhoma a, na ogye. Mekae sɛ ɔde nhomawa a wɔato din Protection, Safety, ne Uncovered a ɛwɔ Tagalog, * kasa mu, ɛne Bible kyerɛɛ me. Ná m’ani gye Bible akenkan ho, titiriw, Nsɛmpa nnan no. Ɛno maa m’ani begyee ho sɛ medi Yesu akyi.—Yoh. 10:27.\nMEYƐƐ M’ADWENE SƐ MEDI OWURA NO AKYI\nJapan asraafo a wobegyee Philippines bɔɔ so no san kɔɔ wɔn kurom afe 1945. Saa bere no, m’awofo kae sɛ mensan mmra wɔn nkyɛn. Me nanabarima nso hyɛɛ me nkuran sɛ menkɔ. Enti mekɔe.\nWei akyi bere tiaa bi, December 1945 no, Yehowa Adansefo bi a wofi Angat bɛkaa asɛmpa no wɔ yɛn akuraa no ase. Ɔdansefo baako a n’ani afi baa yɛn fie, na ɔma yehuu nea Bible ka fa “nna a edi akyiri” no ho. (2 Tim. 3:1-5) Ɔtoo nsa frɛɛ yɛn sɛ yɛmmra baabi a wosua Bible wɔ akuraa bi a ɛbɛn yɛn ase. M’awofo ankɔ, nanso me deɛ, mekɔe. Nnipa bɛyɛ 20 na wohyiaam wɔ hɔ, na wɔn mu bi bisaa Bible mu nsɛm a wɔnte ase.\nMante nea na ɛrekɔ so no biara ase papa, enti meyɛɛ m’adwene sɛ mefi hɔ. Nanso, meyɛe sɛ merefi hɔ no ara na wofii ase sɛ wɔreto Ahenni dwom. Dwom no kaa me koma paa, enti mannya ankɔ. Bere a wɔtoo dwom no wiei na wɔbɔɔ mpae no, wɔtoo nsa frɛɛ yɛn a yɛahyiam wɔ hɔ nyinaa sɛ Kwasida a edi hɔ no, yɛmmra nhyiam bi wɔ Angat.\nYɛn mu pii nantew akwansin nnum (kilomita 8) ansa na yɛredu Cruz abusua no fie; ɛhɔ na yɛyɛɛ nhyiam no. Ná nnipa 50 na wɔahyiam wɔ hɔ. Nea m’ani gyee ho paa ne sɛ, Bible mu nsɛm a emu dɔ a na yɛresusuw ho no, mmofra a na wɔwɔ hɔ no mpo tumi maa mmuae. Mekɔɔ asafo nhyiam kakra no, da koro Onua Damian Santos kae sɛ memmra mmɛda ne fie anadwo bi. Ná ɔyɛ ɔkwampaefo a n’ani afi, na na wayɛ aban kuropɔn sohwɛfo pɛn. Saa anadwo no, yɛbɔɔ Bible ho nkɔmmɔ araa ma, yɛanna ntɛm.\nSaa bere no, nokware a ɛwɔ Bible mu a yesuae no, yɛn mu pii gye toom ntɛm ara. Bere a mekɔɔ asafo nhyiam kakra no, anuanom bisaa me ne afoforo sɛ, “Mopɛ sɛ mobɔ asu anaa?” Mekae sɛ, “Aane, mɛbɔ.” Ná minim sɛ mepɛ sɛ ‘mesom Owura Kristo sɛ akoa.’ (Kol. 3:24) Enti February 15, 1946 no, yɛkɔɔ asubɔnten bi a ɛbɛn hɔ ho ma wɔbɔɔ yɛn mu mmienu asu.\nYɛbɔɔ asu bɛyɛɛ Kristofo no, yehui sɛ ɛsɛ sɛ yɛka asɛmpa no daa sɛnea Yesu yɛe no. Saa a meyɛe no, anyɛ me papa dɛ, enti ɔkae sɛ, “Wusua dodo sɛ wobɛka nsɛmpa. Ɛno da nkyɛn a, sɛ wɔde wo hyɛ nsu mu a ɛnkyerɛ sɛ woyɛ ɔsɛmpakafo.” Meka kyerɛɛ no sɛ Onyankopɔn pɛ sɛ yɛka Onyankopɔn Ahenni ho asɛmpa no. (Mat. 24:14) Meka kaa ho sɛ, “Mahyɛ Onyankopɔn bɔ, na ehia sɛ midi so.” Sɛnea mekaa ho asɛm mfiase no, saa bere yi na me papa hunahunaa me no. Nokwasɛm ne sɛ, na wawe ataa so sɛ ɔremma menkɔ asɛnka bio. Wei ne bere a edi kan a mifii ase gyaw nneɛma hɔ kɔyɛɛ Onyankopɔn som adwuma.\nCruz abusua no maa me kɔtenaa wɔn nkyɛn wɔ Angat. Wɔsan nso hyɛɛ me ne wɔn babea kumaa, Nora, nkuran sɛ yɛnyɛ akwampae adwuma. November 1, 1947 no, yɛn mmienu nyinaa fii akwampae adwuma ase. Nora kɔyɛɛ akwampae adwuma no wɔ kurow foforo so, na me deɛ, mekɔɔ so ara boa ma wɔyɛɛ asɛnka adwuma no wɔ Angat.\nMINYAA HOKWAN FOFORO GYAW BIRIBIARA HƆ\nBere a meyɛɛ akwampae adwuma mfe mmienu ne akyiri no, onua bi a ɔyɛ adwuma wɔ Betel a ne din de Earl Stewart maa ɔkasa wɔ baabi a ɔmanfo hyiam wɔ Angat. Nnipa bɛboro 500 na wotiee ɔkasa no. Ɔmaa ɔkasa no wɔ Borɔfo mu, na ɛno akyi no, mebɔɔ no mua wɔ Tagalog kasa mu. Mekɔɔ sukuu mfe nson pɛ, nanso Borɔfo na na yɛn akyerɛkyerɛfo no taa de kyerɛ yɛn ade. Ade foforo a ɛboaa me ma metee Borɔfo ne sɛ na yenni Bible ho nhoma pii wɔ Tagalog kasa mu. Enti nhoma a misuae no, na emu pii wɔ Borɔfo kasa mu. Wei ma metee Borɔfo kasa no kakra, na ɛno na ɛboaa me ma mitumi kyerɛɛ saa kasa no ase. Akyiri yi, mekyerɛɛ ɔkasa afoforo nso ase.\nƐda a mekyerɛɛ Onua Stewart kasa ase no, ɔbɔɔ yɛn asafo no amanneɛ sɛ akwampaefo mmarima a wɔwɔ asafo no mu no, Betel behia wɔn mu baako anaa mmienu ama wɔakɔyɛ adwuma wɔ hɔ. Ná asɛmpatrɛwfo rebɛkɔ Teokrase Nkɔso Nhyiam wɔ New York, U.S.A., afe 1950. Ná akwampaefo a wɔrefrɛ wɔn akɔ Betel no rekosi wɔn ananmu ayɛ adwuma. Meka wɔn a wɔfrɛɛ wɔn no ho. Mesan gyaw fie ne nnamfo hɔ, na saa bere yi deɛ, na merekɔyɛ adwuma wɔ Betel.\nMiduu Betel June 19, 1950, na mifii ase yɛɛ adwuma. Ná Betel sõ, na na ɛyɛ ɔdan dedaw bi a nnua atwa ho ahyia; na esi asase a ne kɛse yɛ ahama mmienu ne fã (hɛkta 1) so. Anuanom mmarima a wɔnwaree bɛyɛ dumien na na wɔyɛ adwuma wɔ hɔ. Anɔpa biara na mekɔyɛ adwuma wɔ gyaade. Afei ɛbɔ bɛyɛ anɔpa nnɔnkron a, na mekɔtow ntade. Edu awia nso a, saa ara. Bere a asɛmpatrɛwfo no san fii amanaman ntam nhyiam bae mpo no, mekɔɔ so yɛɛ adwuma wɔ Betel. Ná mekyekyere nsɛmma nhoma de mena. Ná meyɛ nsɛmma nhoma a nkurɔfo kra nso ho adwuma, na na migye ahɔho nso. Adwuma biara a wɔde maa me sɛ menyɛ no, meyɛe.\nMIFII PHILIPPINES KƆƆ GILEAD SUKUU\nAfe 1952 no, wɔfrɛɛ me ne anuanom nsia fii Philippines sɛ yɛmmra Gilead Sukuu adesuakuw a ɛto so 20 no bi. M’ani gyei paa. Nneɛma a yehui wɔ United States ne nea yɛfaa mu pii no, na ɛyɛ foforo ma yɛn koraa, na na yenhuu bi da. Nokwasɛm ne sɛ, sɛ na mede toto nneɛma a ɛwɔ yɛn akuraa ketewaa no ase ho a, na ɛyɛ soronko koraa.\nMe ne me mfɛfo sukuufo wɔ Gilead\nEbi ne sɛ, na ɛsɛ sɛ yesua sɛnea yɛde nkyɛnsee ne abɛɛfo mfiri a yɛde yɛ ade wɔ fie a yenhuu bi da di dwuma. Ewim tebea nso a, yɛnna nka, na ɛyɛ soronko koraa! Da koro anɔpa a mesɔree no, menkɔhwɛ a, wiase nyinaa na ayɛ fitaa fɛfɛɛfɛ yi. Wei ne bere a edi kan a mihuu sukyerɛmma. Afei mihui sɛ awɔw wom; na awɔw wom papaapa!\nNanso, mehwɛ ntetee a na merenya wɔ Gilead ne ɛho anigye a, saa nsakrae no deɛ, ɛyɛ nkyene a na ayera mu. Akwan a akyerɛkyerɛfo no faa so kyerɛɛ ade no, na etu mpɔn paa. Yehuu akwan pa a yɛfa so sua ade ne sɛnea yɛyɛ nhwehwɛmu. Anokwa, ntetee a minyae wɔ Gilead no, ɛboaa me ma mebɛn Yehowa paa.\nMiwiee Gilead no, wɔma mekɔyɛɛ ɔkwampaefo titiriw bere tiaa bi wɔ Bronx, New York City. Ɛno ma mitumi kɔɔ Wiase Foforo Asafo Ɔmantam Nhyiam no bi July 1953. Wɔyɛɛ nhyiam no wɔ Bronx hɔ ara. Yewiee nhyiam no, mesan baa Philippines ma wɔmaa me dwumadi foforo.\nMIGYAW KUROW KƐSE MU ASETENA PA HƆ\nAnuanom a wɔwɔ Betel no ka kyerɛɛ me sɛ, “Seesei wobɛkɔ akɔyɛ ɔmansin sohwɛfo.” Ná ɛno bɛma manya hokwan foforo adi Owura no anammɔn akyi ankasa. Owura no tutuu akwan kɔɔ nkurow akɛse ne nketewa so kɔboaa Yehowa nguan. (1 Pet. 2:21) Wɔma mekɔyɛɛ adwuma wɔ Luzon mfinimfini fam; na ɔmansin no asasesin sõ paa. Luzon na ɛyɛ supɔw a ɛso paa wɔ Philippines. Ná Bulacan, Nueva Ecija, Tarlac, ne Zambales yɛ amantam a ɛka saa ɔmansin no ho. Sɛ mepɛ sɛ mekɔ nkurow no bi so a, na ɛsɛ sɛ meforo Sierra Madre Mmepɔw no; na abo tintim so. Ná bɔs anaa trotro nkɔ hɔ, enti na mesrɛ drɔbafo a wɔde wɔn lɔre akɛse twe nnua ma metena nnua no so. Mpɛn pii no, na wɔma me tena so, nanso na ɛso tena yɛ yaw paa.\nAsafo ahorow a ɛwɔ hɔ no, na dodow no ara yɛ foforo, na na adawurubɔfo a ɛwom nnɔɔso. Enti bere a meboaa anuanom ma wɔyɛɛ asafo nhyiam ne asɛnka ho nhyehyɛe yiye no, wɔn ani sɔe paa.\nAkyiri yi wɔde me kɔɔ ɔmansin foforo mu. Ná Bicol ɔmantam no nyinaa wɔ saa asasesin no mu. Ná akuw dɔɔso paa wɔ ɔmansin no mu; nsasesin a na wɔnkaa asɛmpa no wɔ hɔ da no, na akwampaefo titiriw reyɛ asɛnka adwuma no wɔ hɔ. Ofie baako a mekɔsoɛɛ mu deɛ, agyananbea baako pɛ a na ɛwɔ hɔ no, na ɛyɛ amena a nnua mmienu gu so. Bere a mitiaa nnua no so no, ebuu me guu mu. Ɛkyɛe paa ansa na meretumi ahohoro me ho akodidi saa anɔpa no!\nBere a meresom saa ɔmansin no na mifii ase dwinnwen Nora ho. Ná Nora afi akwampae adwuma ase wɔ Bulacan. Saa bere yi deɛ, na ɔyɛ ɔkwampaefo titiriw wɔ Dumaguete City, na mekɔɔ hɔ kɔsraa no. Ɛno akyi no, yedii nkitaho kakra, na yɛwaree afe 1956. Nnawɔtwe a edi yɛn ayeforohyia akyi no, yɛkɔsraa asafo bi wɔ Rapu Rapu Island. Ná yɛforo mmepɔw, na na yɛnantew paa. Nanso yɛn ani gyei paa sɛ yɛkɔsom yɛn nuanom a wɔwɔ mmeae a atew ne ho no sɛ awarefo!\nWƆSAN FRƐƐ ME KƆƆ BETEL\nBere a me ne me yere yɛɛ ɔmansin adwuma bɛyɛ mfe nnan no, wɔfrɛɛ yɛn ma yɛkɔsomee wɔ Betel. Enti January 1960 na yefii Betel adwuma a yɛde mfe pii ayɛ no ase. Besi nnɛ, masua nneɛma pii afi anuanom a asɛyɛde a emu yɛ duru hyehyɛ wɔn nsa a me ne wɔn ayɛ adwuma no hɔ. Nora nso ayɛ adwuma ahorow pii wɔ Betel.\nMerema ɔkasa wɔ nhyiam ase; onua bi rekyerɛ ase akɔ Cebuano mu\nEsiane sɛ mesom wɔ Betel nti, manya nhyira efisɛ mahu nkɔsɔ kɛse a aba Onyankopɔn som mu wɔ Philippines. Mebaa Betel foforo a meyɛ aberante a menwaree no, ɔman mũ no nyinaa na adawurubɔfo bɛyɛ 10,000 na wɔwɔ mu. Ɛnnɛ, adawurubɔfo bɛboro 200,000 na wɔwɔ Philippines. Anuanom 435 nso reyɛ adwuma wɔ Betel de aboa adwuma a ɛho hia a ɛne asɛnka adwuma no.\nBere rekɔ so no, adwuma no mu trɛwee. Afei na anuanom a wɔyɛ adwuma wɔ Betel no akyere so wɔ hɔ. Ɛno nti, Akwankyerɛ Kuw no ka kyerɛɛ yɛn sɛ yɛmpɛ asase na yensi Betel foforo a ɛso sen kan deɛ no. Me ne onua a ɔhwɛ beae a wotintim nhoma so no kɔɔ afie a ɛwɔ Betel mpɔtam hɔ. Yebisaa wɔn sɛ obi wɔ asase anaa adan a ɔretɔn anaa. Ná obiara nni hɔ a ɔretɔn ne deɛ. Asasewura baako mpo deɛ, ɔka kyerɛɛ yɛn sɛ: “Yɛn Chinafo deɛ, yɛtɔ na yɛntɔn.”\nMerekyerɛ Onua Albert Schroeder kasa ase\nNanso da koro a yɛn ani nna no, asase wura bi bisaa yɛn sɛ yɛbɛtɔ n’asase anaa; na ɔretu akɔ United States. Wei maa nsɛm foforo sisii a na ɛyɛ nwonwa. Obi foforo a ɔte mpɔtam hɔ yɛɛ n’adwene sɛ ɔbɛtɔn ne deɛ, na ɔka kyerɛɛ afoforo a wɔwɔ mpɔtam hɔ sɛ wɔn nso nyɛ saa ara. Ɔbarima a ɔkae sɛ “Yɛn Chinafo deɛ, . . . yɛntɔn” no mpo, yetumi tɔɔ n’asase no. Bere tiaa mu no, na Betel asase no abu abɔ ho bɛboro mmiɛnsa. Migye di paa sɛ Yehowa Nyankopɔn na ɔmaa yɛn nsa kaa weinom nyinaa.\nAfe 1950 no, anuanom a wɔwɔ Betel nyinaa, me na na misua koraa. Ɛnnɛ, me ne me yere na yɛanyin paa wɔ hɔ. Minnuu me ho sɛ madi Owura no akyi akɔ baabi a ɔkae sɛ menkɔ. Ɛwom, m’awofo pam me fii fie, nanso Yehowa ama manya abusua kɛse a emufo yɛ me nuanom Kristofo. Migye di paa sɛ, ɛmfa ho adwuma biara a Yehowa de bɛhyɛ yɛn nsa no, ɔbɛma yɛn nsa aka nea yehia biara. Me ne Nora da Yehowa ase paa wɔ nneɛma a wayi ne yam de ama yɛn no ho, na yɛhyɛ afoforo nkuran sɛ wɔn nso nsɔ Yehowa nhwɛ.—Mal. 3:10.\nBere bi Yesu too nsa frɛɛ towgyeni bi a ne din de Mateo a wɔsan frɛ no Lewi. Yesu ka kyerɛɛ no sɛ: “Bedi m’akyi.” Dɛn na Mateo yɛe? “Ogyaw biribiara hɔ sɔre dii [Yesu akyi].” (Luka 5:27, 28) Me nso manya hokwan a ɛte saa, na mede anigye hyɛ afoforo nkuran sɛ wɔn nso nyɛ saa ara na wonnya nhyira pii.\nƐyɛ me anigye sɛ nkɔso a aba Philippines no, merenya mu kyɛfa\n^ nky. 6 Yehowa Adansefo na wotintimii nanso seesei de, wɔagyae tintim.


Samaria ne Yuda atemmu (1-16)\nBɔne ne atuatew na ɛde ɔhaw no nyinaa bae (5)\n1 Yuda ahemfo+ Yotam+ ne Ahas+ ne Hesekia+ bere so no, Yehowa asɛm baa Mika*+ a ofi Moreset nkyɛn. Onyaa anisoadehu a ɛfa Samaria ne Yerusalem ho sɛ: 2 “Aman nyinaa, muntie! Asaase ne nea ɛwom nyinaa, monyɛ aso,Na momma Awurade Tumfo Yehowa nni adanse ntia mo+Wɔ Yehowa asɔrefi kronkron mu hɔ. 3 Hwɛ! Yehowa fi ne tenabea reba;Obesian aba, na wabetiatia asaase so nkoko so. 4 Mmepɔw bɛnan wɔ ne nan ase,+Na abon* mu bɛpaapaeSɛnea ogya nan ɛwokyɛm no,Sɛnea nsu a wɔahwie agu baabi a ɛhɔ sian te no. 5 Yakob atuatew nti na eyinom nyinaa aba,Esiane Israel fi bɔne nti.+ Dɛn ne Yakob atuatew? Ɛnyɛ Samaria?+ Na dɛn ne Yuda nkoko?+ Ɛnyɛ Yerusalem? 6 Mɛma Samaria adan abo akuwakuw,*Baabi a wodua bobe;Mɛtow* n’abo agu bon mu,Na mɛma ne fapem ho ada hɔ. 7 Wobebubu n’ahoni nyinaa,+Na akyɛde a ɔde ne ho mae* a onyae no, wɔbɛhyew ne nyinaa wɔ ogya mu.+ Mɛsɛe n’abosom nyinaa. Ɔde tuutuusi sika na enyae,Na ɛbɛdan tuutuufo foforo akatua.” 8 Eyi nti, mesu na mabɔ bena;+Mede me nan besisi fam anantew, na mabɔ adagyaw.+ Mesu te sɛ sakraman,Na mabɔ bena te sɛ nsohori. 9 Efisɛ wɔrentumi nsa ne kuru,+Na aba ara abedu Yuda.+ Ne yare no atrɛw abedu me man kurow pon ano, abedu Yerusalem.+ 10 “Mommmɔ so wɔ Gat;Munnsu koraa. Mummunumunum mfuturu mu wɔ Bet-Afra.* 11 Mo a mote* Safir, momfa adagyaw ne aniwu mmɛsen. Wɔn a wɔte* Saanan de, wompuei. Wɔbɛbɔ bena wɔ Bet-Esel, na ɔrennyina w’akyi bio. 12 Efisɛ wɔn a wɔte* Marot no hwɛɛ biribi pa kwan,Nanso bɔne na esian fii Yehowa hɔ baa Yerusalem pon ano. 13 O, mo a mote* Lakis,+ momfa teaseɛnam nsã apɔnkɔ a wɔn ho yɛ hare no kɔn mu. Wo na woyɛ Sion babea bɔne mfiase,Na wo mu na wohuu Israel atuatew.+ 14 Enti wobɛma Moreset-Gat nkradi* akyɛde. Na Aksib afi+ ama Israel ahemfo nsa asi fam. 15 O, mo a mote* Maresa,+ mɛma obi abedi mo so nkonim.+ Israel anuonyam bɛkɔ ara akodu Adulam.+ 16 Wo mma a w’ani gye wɔn ho nti, bɔ tikwaw, werɛw wo ti ho nyinaa. Ma wo ti ho nyɛ kwabokwabo sɛ opete,*Efisɛ wɔatu wɔn ase afi wo nkyɛn kɔ obi man so.”+\n^ Ɛyɛ edin Mikael anaa Mikaia a wɔatwa no tiaa. Ɛkyerɛ “Hena Na Ɔte Sɛ Yehowa?”\n^ Anaa “abo akuwakuw wɔ wuram.”\n^ Nt., “Mehwie.”\n^ Anaa “ne tuutuusi akatua nyinaa.”\n^ Anaa “Afra fi.”\n^ Nt., “Ɔbea a wote.”\n^ Anaa “ntetewmu.”


So Nyankopɔn Baasakoro No Yԑ Bible Nkyerԑkyerԑ? – 4Jehovah (Yehowa)\n“…yԑsom Nyankopɔn koro pԑ a ԑwom baasa, Nyankopɔn Baasakoro a wɔaka abom. Ԑnyԑ sԑ yԑnntumi nhu nsonsonoe ԑda wɔn ntam, anaasԑ wɔn gyinapԑn no mu kyekyԑ. Efisԑ Agya no yԑ Nyame Nipa biako, Ɔba no nso yԑ biako, ԑnna Honhom Kronkron nso yԑ biako. Nanso, Agya, Ɔba ne Honhom Kronkron wɔn Nyame Ti no bom biako, wɔn anuonyam ne wɔn kԑseyԑ nyinaa yԑ pɛ ne koro, sԑnea Agya no te, saa ara na Ɔba no ne Honhom Kronkron no nso te. Agya no wɔammɔ no, Ͻba no wɔammɔ no saa ara na Honhom Kronkron nso wɔammɔ no. Agya no boro adwen ntease so, saa ara na Ɔba no ne Honhom Kronkron no nso boro adwen ntease so. Agya no te hɔ daa, Ɔba no te hɔ daa, saa nso na Honhom Kronkron no te hɔ daa. Nanso yԑnni Nyankopɔn baasa a wɔyԑ mmeresanten na mmom biako na ԑyԑ mmeresanten. Eyi nti Agya no yԑ Nyankopɔn, Ɔba no yԑ Nyankopɔn ԑnna Honhom Kronkron no nso yԑ Nyankopɔn. Nanso wɔnnyԑ Nyankopɔn baasa na mmom Nyankopɔn biako”-Athanasian Amanne. (Creed)\nWɔ bere koro a Ɔwԑn Aban Asafo no gye tom sԑ Nyankopɔn Baasakoro nkyerԑkyerԑ no yԑ Kristosom kuw ahorow no gyidi mapa wɔ afeha atwaam no, –So ԑsԑ sԑ Wogye Nyankopɔn Baasakoro no Di, Kratafa 3, wɔpo sԑ ԑwɔ fapem wɔ Bible mu. Wogye kyim, efisԑ Mose kae Yesraelfo no sԑ “Yehowa yԑn Nyankopɔn yԑ Yehowa biako. (Deutoronomium 6:4) Yesu Kristo kaa asԑm koro no ara. (Marko 12:28-29) Eyi nti wɔn a wogye Kyerԑwnsԑm no tom sԑ ԑyԑ Onyankopɔn asԑm no nsom Nyankopɔn Baasakoro a ԑyԑ Nyame Nipa ahorow baasa, anaasԑ anyame a ԑbom yԑ biako. Nokwarem no,” asԑmfua Nyankopɔn Baasakoro mpue kyerԑwnsԑm no mu mpo”-NIMDEԐ Ԑde Kɔ Daa Nkwa Mu, kr. 31. Hyԑ no nsow sԑ ama woako atia Nyankopɔn Baasakoro nkyerԑkyerԑ no nti, Asafo no sesa nsԑm, ka sԑ (“anyame abiԑsa a wɔbom biako”).\nWɔ bere a ԑyԑ nokware sԑ asԑmfua Nyankopɔn Baasakoro no mpue Bible mu no, nkyerԑ sԑ ԑnyԑ Bible nkyerԑkyerԑ. Asԑmfua ‘Teokrase’ (Theocracy) no mpue Bible mu, nanso ԑyԑ Bible nkyerԑkyerԑ a edii akoten wɔ ɔman Yesrael Abakɔsԑm kyerԑwtohɔ a ԑwɔ Apam dedaw no mu. Ԑwom sԑ Nyankopɔn Baasakoro nkyerԑkyerԑ no wɔamfa anyԑ Nyamesom nkyerɛkyerɛ kosii bere a wɔde kaa afeha (Century) ԑto so anan Kristomsom amanne ho de, nanso Nyankopɔn Baasakoro nkyerԑkyerԑ daa adi wɔ Apam dedaw ne Apam foforo nkrataa Ante Nicene Mpanyimfo kyerԑwee no nyinaa mu. Wɔ kyerԑwnsԑm mu no, yԑkenkan sԑ Nyankopɔn yԑ biako pԑ.(Yesaia 43:10-11, 44:6, 8, 45:21-23, 46:9) Nanso, wɔfrԑ Agya no “Onyankopɔn” wɔ 1 Petro 1:2, wɔfrԑ Ɔba no “Onyankopɔn” wɔ Yohane 20:28, afei nso wɔfrԑ Honhom Kronkron no “Onyankopɔn” wɔ Asomafo Nnwuma 5:3-4. Kyerԑwnsԑm no da no adi sԑ Nyankopɔn Baasakoro emu ni biara wɔ mmarane ne abodin na afei yɛ nnwuma ahorow a Onyankopɔn nkutoo na etumi yɛ . Hwԑ nsԑm a wɔahyehyԑ wɔ ase ha:\nNYAMESU AGYA NO ƆBA NO HONHOM KRONKRON NO\nƆWƆ BAABIARA Yeremia 23:24, 1 Ahene 8:27 Mateo 28:20, 18:20 Yohane 1:48 Nnwom 139:7\nONIM BIRIBIARA Nnwom 147:5, 1 Yohane 3:20, 1 Ahene 8:39 Yohane 16:30, 2:24-25 1 Korintofo 2:10-11\nNE TUMI WƆ BAABIARA Yeremia 32:17, 27, Mateo 19:26, Luka 1:37, Nnwom 135:6 Mateo 28:18, Yohane 16:15, Hebrifo 1:3 Romafo 15:19\nKRONKRONYԐ Adiyisԑm 15:4 Asomafo Nnwuma 3:14 Romafo 1:4\nMMERESANTEN Nnwom 90:2, Romafo 16:26 Hebrifo 7:3, Yesaia 9:6, Yohane 8:58 Hebrifo 9:14\nEMU BIARA YԐ NOKWARE Yohane 7:28 Yohane 8:32, 36, 14:6, Adiyisԑm 3:7 Yohane 16:13, 1 Yohane 5:6-7\nAWURADE Luka 1:32, 10:21 Romafo 10:9 2 Korintofo 3:17\nONYANKOPƆN 1 Petro 1:2, Filipifo 2:11 2 Petro 1:1, Tito 2:13, Yohane 1:1, 20:28, Hebrifo 1:8 Asomafo Nnwuma 5:3-4, 1 Korintofo 3:16-1\nADE NYINAA SO TUMFOƆ Genesis 17:1 Adiyisԑm 1:8, 22:12-13, 20 Sakaria 4:6\nDWUMADI AGYA NO ƆBA NO HONHOM KRONKRON NO\nABƆDE Genesis 2:7, Nnwom 102:25, Yesaia 44:24 Yohane 1:3, Kolosefo 1:16, Hebrifo 1:2 Genesis 1:2, Hiob 33:4, Nnwom 104:30\nSAKRA NE NYAMEYԐ Hebrifo 10:5 Hebrifo 2:14, Filipifo 2:7 Luka 1:35, Mateo 1:18\nYESU WUSƆRE 1 Tesalonika 1:10, Romans 6:4, Efesofo 1:20 Yohane 10:17-18, Yohane 2:18-22 Romafo 1:4, 8:11\nWƆYԐ AHOTEWFO Exodus 31:13, Yuda 1 Hebrifo 2:11, 10:10 1 Petro 1:2\nWƆYԐ ATEASEFO Deutoronomium 30:20 Kolosefo 3:4, Yohane 14:6 Romafo 1:4, 8:10\nWƆYԐ DAA NKWA MAFO Romafo 6:23. Yohane 10:28 Galatifo 6:11\nNYANE AWUFO Yohane 5:21a Deutoronomium 32:39 Yohane 5:21b Romafo 8:11\nKANYAN ADIYIFO Hebrifo 1:1 2 Korintofo 13:3 Marko 13:11, Asomafo Nnwuma 28:25-27\n“Enti monkɔ nyԑ amanaman nyinaa m’akyidifo, mommɔ wɔn asu nhyԑ Agya no, Ɔba no ne Honhom Kronkron no din mu …-Mateo 28:19.\nHyԑ no nsow sԑ asԑmfua “din” yԑ biako kabea (singular) ԑnyԑ dodow kabea(plural) sԑ “wɔn din. Bio nso, ‘definite article’ “no”(the) yԑ nkyerԑwde a edi kan asan Agya, Ɔba ne Honhom Kronkron no aba, eyi kyerԑ dodow kabea a ԑyԑ biako. (Misrԑ wo sԑ kenkan nkyekyԑm yi wɔ Bolɔfo Bible mu na wobenya eyi ho ntease a pii) Nyankopɔn Baasakoro no nyԑ “Modalism” nea ԑkyerԑ ԑne sԑ “Adwene sԑ Agya, Ɔba ne Honhom Kronkron nyinaa yԑ Nyame nipa biako, na mpo ayԑ “Tritheism” ԑno nso kyerԑ sԑ Agya no, Ɔba ne Honhom Kronkron no nyinaa yԑ Nyankopɔn ahorow baasa. Ԑwom sԑ Nyankopɔn Baasakoro no ase te no yԑ den de, nanso ԑto asom efisԑ eyi ada adi wɔ sԑnea wiase bɔ nsunsuanso te. Sԑ mfatoho no, susuw kyԑnerԑ abiԑsa ho hwԑ. Wɔ bere a emu biara asow mpo no, wɔdaw nso na wɔnnyԑ biako. Nanso, sԑ wode kyԑnerԑ ogya mframa baasa no bom a wɔyԑ ogya mframa biako. Saa ara na ԑte wɔ Onyankopɔn Baasakoro fam. Nyankopɔn baasa no da nsow nanso wɔn nyinaa yԑ Nyankopɔn Biako. Martin Walter a ɔde Kristofo Nhwehwԑmu Dwumakuw (Christian Research Institute) baae kae sԑ: Nyankopɔn nyԑ abiԑsa te sԑ nea wode ade mmiako abiԑsa abom no (1+1+1), mmom Nyankopɔn yԑ Biako wɔ abiԑsa nkyekyԑm.(1ₓ1ₓ1) Eyi nti woada Ne ho adi pefee sԑ Awurade nipa Yesu Kristo (Kolosefo 2:9, Yohane 14:9)- Kristofo Nhwehwԑmu Dwumakuw Kratawa a wɔato ne din sԑ “Yehowa Adansefo ne Nyankopɔn Baasakoro no”.\n“Ԑnyԑ sԑ yԑnntumi nhu wɔn mu nsonsonoe anaasԑ wɔn gyinapԑn mu kyekyԑ…. Nanso ne nyinaa mu no wɔnnyԑ Onyankopɔn baasa, Nyankopɔn Biako- Athanasian Amanne”.\nSO HONHOM KRONKRON NO YԐ NYAME NIPA?\n.Odi Yesu Kristo ho adanse. (Yohane 15:26)\n. Odi agyidifo asԑm ma wɔn. ( Romafo 8:26)\n. Ɔkyerԑkyerԑ agyidifo. ( Yohane 14:26, Adiyisԑm 2:7, 1 Timoteo 4:1)\n. Ɔwɔ “Ɔpԑ” na afei Ɔhyԑ mmara. (1 Korintofo 12:11, Asomafo Nnwuma 8:29, 13:2-4, 16:6)\n. Ɔyԑ kwankyerԑfo ma agyidifo. (Yohane 16:13, Romafo 8:14)\n. Ɔwɔ adwen na ɔhwehwԑ Onyankopɔn nneԑma nyinaa mu. (Romafo 8:27, 1 Korintofo 2: 10-11)\n. Ɔwɔ ate nka na ne werԑ tumi how. (Efesofo 4:30, Yesaia 63:10)\nYEHOWA A WƆ APAM DEDAW NO MU ANOKWAFO HUUI NO YԐ YESU.\n“Onipa biara nnhui Onyankopɔn wɔ bere bi pԑn; mmom, Nyankopɔn no a Ɔwoo prԑko no, a ɔwɔ Agya no kokom no, Ɔno na wakyerԑkyerԑ sԑnea Ɔte”-Yohane 1:18.\n“Afe a Ɔhene Usia wui mu no, mihuu Awurade sԑ Ɔte n’ahengua a ԑkorɔn kokuroo so ….Minnue, efisԑ woadome Me… Efisԑ m’aniwa ahu Ɔhene no Asafo Awurade no”-Yesaia 6:1, 5.\n“….nanso wɔannye No ani, na ama nsԑm a Yesaia Odiyifo no kae no abam ….Eyinom ne nea Yesaia kae sԑ ‘’esiane sԑ mihuu n’anounyam nti, mikae ne ho asԑm.\nYEHOWA A ƆNO NKUTOO BƆƆ AMANSAN YI NO YԐ YESU NO A ƆBƆƆ NNEԐMA NYINAA ԐWƆ HƆ NE NEA ATWAAM NYINAA.\n“Me Awurade, Mene nneԑma nyinaa bɔfo, Mede ɔsoro sesԑn hɔ a obi nka Meho. Afei nso Me nkutoo na mitrԑw mu hahara”-Yesaia 44:24\n“Nneԑma nyinaa nam Ne so na ԑbae, Ɔno akyi biribi biara nni hɔ a ɛbae amansan yi mu a ɛnnam Ne so”-Yohane 1:3\nSO YESU NKUTOO NE W’AWURADE?\n“Na eyi yԑ daa nkwa sԑ wobehu No, Nokware Nyankopɔn Nkutoo, ne Yesu Kristo nea ɔsomaae”-Yohane 17:3\nSԑ Yesu nyԑ Nokware Nyankopɔn nkutoo no na mmom Ɔyԑ Onyankopɔn a ɔto so abien a Ɔhyԑ Nokware Nyankopɔn ase a, ԑnde wɔ ɔyԑsԑm yi mu no na Yesu yԑ Atoro Nyankopɔn. Wɔ bere a anyame afoforo nyinaa (1 Korintofo 8:3) nyԑ Nyankopɔn esiane wɔn “Nyamesu gyinabea.” (Galatifo 4:8) Yesu yԑ Onyankopɔn esiane ne “Nyamesu gyinabea”. (Filipifo 2:6)\n“Efisԑ ԑyԑԑ Agya no ahomkᾱ sԑ nneԑma nyinaa tena ne mu yԑ mᾱ….Efisԑ Ne mu na Nyameyԑ nyinaa te, wɔ nipadua mu”-Kolosefo 1:19, 2:9\n“Efisԑ Mene Onyankopɔn, na foforo biara nni hɔ, Mene Onyankopɔn na obiara nni hɔ te sԑ Me …. Mene No, Mene Odikanfo no, Mene Okyikafo no” –Yesaia 46:9, 48:12\n“Seesei nkamfo ne anuonyam nka Mmeresanten Hene no a Onwu da, aniwa ntumi nnhu No, nea Ɔno nkutoo ne Onyankopɔn daa daa. Amen.” –Timoteo 1:17\n“Mommmɔ anyame afoforo din, na mpo mommma obi nnte wɔ mo ano”-Exodus 23:13\n“Efisԑ sԑ mobisa Me biribiara Me din mu a, Mԑyԑ.” -Yohane 14:14\n“…Nnipa abɔnefo a wɔpo yɛn Wura ne yɛn Awurade koro pɛ, Yesu Kristo.”-Yuda 4\nTagged Nipakō Yesu Kristo yɛ, Nyankopɔn Baasakoro No, Woredɔ Yehowa\n← Mεyԑ dԑn atumi ama Yehowa ani asɔ masetra!\nDԑn Ne “Nokware No” →


Забур 121 CARS - Nnwom 121 AKCB\n1Mema mʼani so kyerɛ mmepɔw no,\nɛhe na me mmoa fi bɛba?\n2Me mmoa fi Awurade,\nnea ɔhwɛ wo no rentɔ nko.\n4Ampa ara, nea ɔhwɛ Israel no\nAwurade ne wo nwini wɔ wo nsa nifa so;\n6Owia rensɛe wo wɔ adekyee mu,\nna ɔsram nso rensɛe wo anadwo.\n7Awurade bɛbɔ wo ho ban afi ɔsɛe nyinaa ho,\n8Awurade bɛhwɛ wʼadifi ne wo fieba so\nAKCB : Nnwom 121


Adwensakra de nhyira ba (1-4)\nAmanehunu befi atifi fam aba (5-18)\nAmanehunu a ɛreba nti, Yeremia dii yaw (19-31)\n4 “O Israel, sɛ wobɛsan w’akyi a,” Yehowa asɛm ni,“Sɛ wobɛsan aba me nkyɛnNa woayiyi w’abosom fĩ no afi m’anim a,Ɛnde worenyɛ ɔkobɔfo bio.+ 2 Na sɛ woka ntamWɔ nokware, atɛntrenee, ne trenee mu sɛ, ‘Sɛ́ Yehowa te ase yi!’ a,Ɛnde amanaman no nam no so benya nhyira,Na wɔbɛhoahoa wɔn ho wɔ ne mu.”+ 3 Na nea Yehowa aka akyerɛ Yudafo ne Yerusalemfo ni: “Mumfuntum asaase pa mfa,Na ɛnsɛ sɛ mokɔ so dua ade wɔ nsɔe mu bio.+ 4 Muntwa twetia mma Yehowa,Na muntwa mo koma twetia,+Mo Yuda mmarima ne Yerusalemfo,Anyɛ saa a, nneɛma bɔne a moyɛ nti,M’abufuw bɛdɛw sɛ ogya,Na ɛbɛhyew a obiara rentumi nnum no.”+ 5 Monka wɔ Yuda, na mommɔ no dawuru wɔ Yerusalem. Monteɛm na mommɔ abɛn wɔ asaase no so baabiara.+ Monteɛm denneennen, na monka sɛ: “Mommoaboa mo ano,Na momma yenguan nkɔ nkurow a wɔabɔ ho ban no mu.+ 6 Momma ahyɛnsode* so na momfa ani nkyerɛ Sion. Mompɛ baabi nhintaw, na munnnyina hɔ.” Efisɛ mede amanehunu fi atifi fam reba,+ ɔsɛe kɛse bi. 7 Wapue te sɛ gyata a ofi ne dɔtɔ mu reba;+Nea ɔsɛe amanaman no atu reba.+ Watu afi ne tenabea sɛ ɔrebɛma w’asaase ayɛ tantaantan. Ɔbɛsɛe wo nkurow pasaa, na obiara rentena mu.+ 8 Eyi nti mumfura awerɛhow ntama,*+Munni awerɛhow* na munsu nteɛteɛm,Efisɛ Yehowa abufuhyew no nnan mfii yɛn so. 9 “Saa da no,” Yehowa asɛm ni, “ɔhene koma betu,+Na atitiriw nso koma betu;Asɔfo bɛbɔ hu, na adiyifo ho bedwiriw wɔn.”+ 10 Ɛnna mekae sɛ: “Ao, Awurade Tumfo Yehowa! Ampa, woadaadaa ɔman yi+ ne Yerusalem paa. Wokae sɛ: ‘Mubenya asomdwoe,’+ nanso sekan na ɛda yɛn menem.”* 11 Saa bere no, wɔbɛka akyerɛ ɔman yi ne Yerusalem sɛ: “Mframa a emu yɛ hyew befi sare so nkoko a ɛso ayɛ kwabokwabo so,Na ɛbɛbɔ afa me man babea* so;Ɛremma mmehuw hwiit so, na ɛremmeyiyi mu fĩ. 12 Mɛma mframa a ano yɛ den paa afi saa mmeae hɔ aba. Afei mɛka atemmusɛm agu wɔn so. 13 Hwɛ! Ɔbɛba te sɛ omununkum,Ne nteaseɛnam te sɛ mframa a ano yɛ den.+ N’apɔnkɔ ho yɛ hare sen akɔre.+ Asɛm ato yɛn, efisɛ wɔasɛe yɛn awie! 14 O Yerusalem, hohoro wo koma ho fi bɔne ho, sɛnea ɛbɛyɛ a wobegye wo.+ Wobɛkɔ so adwen adwemmɔne akosi da bɛn? 15 Ɛnne bi rekasa fi Dan,+Ɛrebɔ mmusu ho dawuru fi Efraim mmepɔw so. 16 Monka ho asɛm, yiw, monka ho asɛm nkyerɛ amanaman;Mommɔ no dawuru nkyerɛ Yerusalem.” “Atɛwfo* fi akyirikyiri asaase bi so reba,Na wɔbɛma wɔn nne so atia Yuda nkurow. 17 Wofi afã ne afã nyinaa ba no so te sɛ awɛmfo a wɔwɛn afuw,+Efisɛ watew me so atua,”+ Yehowa asɛm ni. 18 “Wɔde wo ara w’abrabɔ ne wo nneyɛe bɛba wo so.+ Mmusu a ɛbɛba wo so no yɛ nwene sɛ!Efisɛ awura wo koma mu tɔnn!” 19 Me nsono mu oo! Me nsono mu oo!* Mete yaw kɛse wɔ me komam.* Me koma rebɔ paripari wɔ me mu. Mintumi nyɛ komm,Efisɛ mate* abɛn nnyigyei,Ɛyɛ ɔko torobɛnto.*+ 20 Amanehunu rekɔ, na amanehunu reba; ɛno ara na yɛte,Efisɛ wɔasɛe asaase no nyinaa. Mpofirim ara na wɔsɛee me ntamadan,Prɛko pɛ na wɔsɛee ntama a wɔde ayɛ me ntamadan no.+ 21 Mɛkɔ so ahu ahyɛnsode* yi akosi da bɛn?Na mɛkɔ so ate abɛn nnyigyei yi akosi da bɛn?+ 22 “Efisɛ me man yɛ nkwaseafo;+Wɔmfa me nyɛ hwee. Wɔyɛ mma agyimifo a wonni ntease. Ɛba bɔne a, wɔn ani atew,*Na papa de, wonnim ho hwee.” 23 Mehwɛɛ asaase no, na hwɛ! na hwee nni so, na na asɛe pasaa.+ Mehwɛɛ ɔsoro, na na ne hann nni hɔ bio.+ 24 Mehwɛɛ mmepɔw, na hwɛ! na ɛrewosow,Na na nkoko rehinhim.+ 25 Mehwɛe, na hwɛ! na onipa biara nni hɔ,Na na wim nnomaa nyinaa atutu kɔ.+ 26 Mehwɛe, na hwɛ! asaase a nturo ayɛ so ma no adan sare,Na wɔasɛe ɛso nkurow nyinaa.+ Yehowa na ɔyɛe,N’abufuhyew nti na ɔyɛe. 27 Na nea Yehowa aka ni: “Asaase no nyinaa bɛdan amamfo,+Nanso merensɛe no pasaa. 28 Ɛno nti asaase no bedi awerɛhow,+Na ɔsoro beduru sum,+ Efisɛ me na makasa, na me na masi gyinae.Merensesa m’adwene,* na merentwe nsan* nso.+ 29 Wɔn a wɔtete apɔnkɔ so ne wɔn a wɔtotow agyan no dede nti,Kurow no nyinaa aguan.+ Wɔakɔhyehyɛ adɔtɔ mu,Na wɔaforo abotan.+ Kurow biara ada mpan,Na onipa biara nte mu bio.” 30 Afei a wɔayɛ wo pasaa yi, dɛn na wobɛyɛ? Kan no, wufuraa ntama kɔkɔɔ,Wode sika kɔkɔɔ agude hyehyɛɛ wo ho,Wokekaa w’ani ase* tumm sɛnea ɛbɛyɛ a w’ani aba bepuepue yiye. Nanso w’ahosiesie no nyinaa ankosi hwee,+Efisɛ wɔn a wɔpɛ wo no mpo apo wo.Seesei wɔrepɛ wo akum wo.*+ 31 Mete nne bi te sɛ ɔbea yarefo nne,Me ho yeraw me te sɛ ɔbea a ɔrewo n’abakan,Ɛyɛ Sion babea nne; ɔhome a ensi so. Watrɛw ne nsam, na ɔka sɛ:+ “Asɛm ato me, efisɛ awudifo nti mabrɛ!”*\n^ Anaa “Mommobɔ mo koko.”\n^ Anaa “nanso sekan ato yɛn kra.”\n^ Ɛyɛ anwensɛm a wɔde ka ɔman no ho asɛm te sɛ onipa. Ebia wɔde rekyerɛ tema ne ayamhyehye.\n^ Kyerɛ sɛ, nnipa a wɔkɔtetɛw kurow bi hwɛ bere a eye sɛ wɔtow hyɛ so.\n^ Anaa “Me yam hyehye me! Me yam hyehye me!”\n^ Nt., “me koma afasu mu.”\n^ Anaa “me kra ate.”\n^ Anaa “wɔyɛ anyansafo.”\n^ Anaa “Merennu me ho.”\n^ Anaa “merensan mfi ho.”\n^ Anaa “Wototoo w’ani akyi.”\n^ Anaa “me kra abrɛ.”


1 Korintofo 15 | Intanɛt So Bible| Wiase Foforɔ Nkyerɛaseɛ\nNea Edi Kan a Ɔde Kɔmaa Korintofo 15:1-58\nKristo wusɔre (1-11)\nOwusɔre no ma yenya gyidi (12-19)\nKristo wusɔre no yɛ nnyinaso (20-34)\nHonam nipadua ne honhom nipadua (35-49)\nNea enwu ne nea ɛmporɔw (50-57)\nMonyɛ pii wɔ Awurade adwuma no mu (58)\n15 Afei anuanom, merekae mo asɛmpa a meka kyerɛɛ mo,+ a mo nso mugye toom, na mukura mu no. 2 Sɛ mukura asɛmpa a meka kyerɛɛ mo no mu denneennen a, ɛnde na wɔnam so regye mo nkwa. Anyɛ saa a, ɛnde na mobɛyɛɛ gyidifo kwa. 3 Na nneɛma a edi kan a me nso minyae a mede maa mo no, ebi ne sɛ, yɛn bɔne nti na Kristo wui, sɛnea Kyerɛwnsɛm no ka no.+ 4 Wosiee no,+ yiw, na da a ɛto so abiɛsa+ no, wonyan no,+ sɛnea Kyerɛwnsɛm no ka no;+ 5 na oyii ne ho adi kyerɛɛ Kefa,*+ ɛnna afei oyii ne ho adi kyerɛɛ Dumien no.+ 6 Ɛno akyi no, oyii ne ho adi kyerɛɛ anuanom bɛboro 500 bere koro mu.+ Ɛwom, wɔn mu binom awuwu,* nanso wɔn mu dodow no ara da so ne yɛn wɔ hɔ. 7 Ɛno akyi no, oyii ne ho adi kyerɛɛ Yakobo,+ ne afei asomafo no nyinaa.+ 8 Nea etwa to koraa no, oyii ne ho adi kyerɛɛ me+ a mete sɛ obi a ne bere anso na wɔwoo no no. 9 Na mene nea osua koraa wɔ asomafo no mu, na memfata sɛ wɔfrɛ me ɔsomafo, efisɛ metan Onyankopɔn asafo no ani.+ 10 Nanso Onyankopɔn adom nti na mete sɛnea mete yi. Na adom a ɔde adom me no anyɛ ɔkwa, na mmom meyɛɛ adwuma pii sen wɔn a aka nyinaa. Nanso ɛnyɛ me na meyɛe; mmom ɛyɛ Onyankopɔn adom a ɛka me ho no ntia. 11 Nso sɛ ɛyɛ me oo, sɛ ɛyɛ wɔn oo, saa na yɛka asɛm no, na saa na moagye adi. 12 Afei, sɛ yɛreka sɛ wɔanyan Kristo afi awufo mu+ a, ɛnde adɛn nti na mo mu bi ka sɛ awufo rennya owusɔre? 13 Na sɛ awufo rennya owusɔre a, ɛnde na wɔannyan Kristo nso. 14 Na sɛ wɔannyan Kristo a, ɛnde yɛn asɛnka yɛ kwa, na mo gyidi nso yɛ kwa. 15 Bio nso, sɛ ɛyɛ ampa sɛ wɔrennyan awufo, ɛnna yɛreka sɛ Onyankopɔn anyan Kristo a, ɛnde na yɛadi adanse atia Onyankopɔn,+ na wobebu yɛn sɛ yedi Onyankopɔn ho adanse a ɛnyɛ nokware.+ 16 Na sɛ wɔrennyan awufo a, na ɛkyerɛ sɛ wɔannyan Kristo nso. 17 Bio nso, sɛ wɔannyan Kristo a, ɛnde na mo gyidi so nni mfaso, na moda so ara wɔ mo bɔne mu.+ 18 Ɛbɛkyerɛ nso sɛ, wɔn a wɔawuwu* wɔ Kristo mu no ayera korakora.+ 19 Sɛ asetena yi mu nko ara na yɛwɔ Kristo mu anidaso a, ɛnde na yɛn na yɛyɛ mmɔbɔ paa wɔ nnipa nyinaa mu. 20 Nanso afei wɔanyan Kristo afi awufo mu. Ɔno na ɔyɛ wɔn a wɔawuwu* no aba a edi kan.+ 21 Na sɛnea ɛnam onipa so na owu bae+ no, saa ara na ɛnam onipa so na owusɔre nso bɛba.+ 22 Na sɛnea obiara rewu wɔ Adam mu+ no, saa ara na wɔbɛma obiara anya nkwa wɔ Kristo mu.+ 23 Nanso obiara ne ne bere: Kristo ne aba a edi kan+ no, ansa na wɔn a wɔyɛ Kristo dea no adi hɔ wɔ ne mmae mu.+ 24 Ɛno akyi na awiei no bɛba, na ɔde Ahenni no bɛhyɛ ne Nyankopɔn ne n’Agya nsa, bere a watu aban nyinaa ne tumi ne ahoɔden nyinaa agu no.+ 25 Na ɛsɛ sɛ odi hene kosi sɛ Onyankopɔn de atamfo nyinaa begu ne nan ase.+ 26 Na ɔtamfo a otwa to a obetu n’ase ne owu.+ 27 Na Onyankopɔn “de nneɛma nyinaa guu ne nan ase.”+ Na sɛ ɔka sɛ ‘wɔde nneɛma nyinaa agu ne nan ase’+ a, emu da hɔ pefee sɛ Nea ɔde nneɛma nyinaa guu ne nan ase no nka ho bi.+ 28 Na sɛ onya de nneɛma nyinaa gu ne nan ase a, afei Ɔba no ankasa nso de ne ho bɛhyɛ Nea ɔde nneɛma nyinaa guu ne nan ase no ase,+ na Onyankopɔn ayɛ ade nyinaa ama obiara.+ 29 Anyɛ saa a, anka wɔn a wɔbɔ wɔn asu kɔ owu mu no, mfaso bɛn na ɛwɔ so ma wɔn?+ Na sɛ wɔrennyan awufo koraa a, ɛnde adɛn nti na wɔbɔ wɔn asu kɔ owu mu? 30 Adɛn nti nso na bere* biara yɛwɔ asiane mu?+ 31 Da biara, me ne owu bɔ mpunimpu. Anuanom, eyi yɛ nokware turodoo te sɛ ahurusi a midi wɔ mo ho wɔ yɛn Awurade Yesu Kristo mu no. 32 Sɛ me ne mmoa* koe wɔ Efeso+ sɛnea ebinom yɛe* no a, mfaso bɛn na ɛwɔ so ma me? Sɛ wɔrennyan awufo a, ɛnde “momma yennidi na yɛnnom, na ɔkyena na yɛawu.”+ 33 Mommma wɔnnnaadaa mo. Fekubɔne sɛe ɔbra pa.+ 34 Momma mo ani nna hɔ wɔ trenee mu, na monntena bɔne mu, efisɛ ebinom nni Onyankopɔn ho nimdeɛ. Merekasa de ahyɛ mo aniwu. 35 Nanso obi bebisa sɛ: “Ɔkwan bɛn na wɔbɛfa so anyan awufo? Nipadua bɛn mpo na wɔde bɛba?”+ 36 Onipa a wunni adwene! Wudua ade a, ɛrennya nkwa, gye sɛ edi kan wu ansa. 37 Wudua ade a, sɛ ɛyɛ hwiit* oo, sɛ ɛyɛ biribi foforo biara oo, ɛnyɛ dua a ebenyin abɛyɛ no na wudua, na mmom aba kɛkɛ na wudua. 38 Nanso Onyankopɔn ma nea woadua no nyin bɛyɛ dua a ɔpɛ; aba biara ne dua a ɔma enyin bɛyɛ. 39 Ɔhonam nyinaa nyɛ honam koro. Ɛsono nnipa honam, ɛnna ɛsono afieboa* honam; ɛsono nnomaa honam, ɛnna ɛsono mpataa honam. 40 Na ɔsoro nipadua wɔ hɔ,+ ɛnna asaase so nipadua wɔ hɔ;+ ɔsoro nipadua anuonyam nko, ɛnna asaase so nipadua de nko. 41 Owia anuonyam nko, ɔsram anuonyam nko,+ ɛnna nsoromma nso anuonyam nko. Na nsoromma mpo, emu biara ne n’anuonyam. 42 Saa ara na owusɔre a awufo benya no te. Wodua no nea ɛporɔw mu; wonyan no nea ɛmporɔw mu.+ 43 Wodua no animguase mu; wonyan no anuonyam mu.+ Wodua no mmerɛwyɛ mu; wonyan no tumi mu.+ 44 Wodua no honam nipadua; wonyan no honhom nipadua. Sɛ honam nipadua wɔ hɔ a, ɛnde honhom nipadua nso wɔ hɔ. 45 Saa ara nso na wɔakyerɛw sɛ: “Onipa a odi kan, Adam, bɛyɛɛ ɔteasefo.”*+ Adam a odi akyiri no bɛyɛɛ honhom a ɔma nkwa.+ 46 Nanso, ɛnyɛ honhom mu de no na edi kan. Mmom honam mu de no na edi kan, na ɛno akyi no, honhom mu de no adi hɔ. 47 Onipa a odi kan no fi asaase so, na wɔde dɔte na ɛyɛɛ no;+ onipa a ɔto so abien no fi soro.+ 48 Wɔn a wɔde dɔte yɛɛ wɔn no, wɔte sɛ nea wɔde dɔte yɛɛ no no. Na wɔn a wɔwɔ soro no, wɔte sɛ nea ofi soro bae no.+ 49 Na sɛnea yɛayɛ te sɛ nea wɔde dɔte yɛɛ no no,+ saa ara nso na yɛbɛyɛ sɛ nea ofi soro no.+ 50 Nanso anuanom, nea mereka akyerɛ mo ne sɛ, honam ne mogya rentumi nnya Onyankopɔn Ahenni, na saa ara na nea ɛporɔw rentumi nnya nea ɛmporɔw. 51 Hwɛ! Mereka ahintasɛm kronkron bi akyerɛ mo: Ɛnyɛ yɛn nyinaa na yebewuwu,* na mmom yɛn nyinaa bɛsesa,+ 52 ntɛm so, anibu mu, torobɛnto a etwa to no mu. Na torobɛnto no bɛbɔ,+ na wobenyan awufo sɛ wɔn a wɔmporɔw, na yɛbɛsesa. 53 Na ɛsɛ sɛ nea ɛporɔw yi hyɛ nea ɛmporɔw,+ na nea ewu yi hyɛ nea entumi nwu da.+ 54 Na sɛ nea ɛporɔw yi hyɛ nea ɛmporɔw, na nea ewu yi hyɛ nea entumi nwu da no a, ɛno na asɛm a wɔakyerɛw no bɛba mu sɛ: “Wɔamene owu afebɔɔ.”+ 55 “Owu, wo nkonimdi wɔ he? Owu, ade a wode wowɔ no wɔ he?”+ 56 Ade a ɛwowɔ a ɛde owu ba ne bɔne,+ na Mmara no na ɛma bɔne nya tumi.+ 57 Nanso aseda nka Onyankopɔn, efisɛ ɔnam yɛn Awurade Yesu Kristo so ma yedi nkonim!+ 58 Enti me nuanom adɔfo, muntintim,+ munnhinhim, monyɛ pii+ wɔ Awurade adwuma no mu daa, na munim sɛ mo brɛ renyɛ ɔkwa+ Awurade mu.\n^ Ɔno ara na wɔfrɛ no Petro no.\n^ Nt., “adeda.”\n^ Nt., “wɔadeda.”\n^ Anaa “nkekaboa; mmoa a wɔn ho yɛ hu.”\n^ Ebetumi nso akyerɛ, “sɛnea ɛte wɔ nnipa ani so.”\n^ Anaa “mmoa a wɔn nan yɛ anan.”\n^ Anaa “ɔkra teasefo.”\n^ Nt., “yɛbɛdeda.”\n1 Korintofo 15


11 “Bere a Israel yɛ abarimaa no, na medɔ no,+ na Egypt na mefrɛɛ me ba fii.+ 2 “Wɔfrɛɛ wɔn,+ nanso wogu so refrɛ wɔn no, na wɔretwe wɔn ho kɔ.+ Wɔkɔɔ so ara bɔɔ afɔre maa Baal ahoni,+ na wɔmaa wɔn afɔrebɔde fii wusiw maa abosom.+ 3 Nanso me na mekyerɛɛ Efraim nantew,+ na mituruu wɔn m’abasa so;+ na wɔanhu sɛ me na mesaa wɔn yare.+ 4 Mede ɔdesani hama na ɛtwee wɔn; ɔdɔ hama na mede yɛɛ saa,+ enti meyɛɛ sɛ wɔn a woyi kɔndua fi wɔn kɔn*+ ho, na mede brɛbrɛ maa wɔn nyinaa aduan.+ 5 Ɔrensan nkɔ Egypt asase so bio, nanso Asiria bɛyɛ ne hene+ efisɛ wɔpoe sɛ wɔbɛsan aba me nkyɛn.+ 6 Na nkrante bedi ahim wɔ ne nkurow mu,+ na ɛbɛsɛe n’adaban na amene wɔn,+ wɔn agyinatu nti.+ 7 Me man nni me nokware.+ Sɛ wɔfrɛ wɔn ɔsorosoroni no nkyɛn a, wɔn mu biara nsɔre mpo. 8 “Mɛyɛ dɛn apo wo, Efraim?+ Mɛyɛ dɛn ayi wo ama, Israel?+ Mɛyɛ dɛn abu wo sɛ Adma?+ Mɛyɛ dɛn ayɛ wo sɛ Seboiim?+ Me koma adan wɔ me mu,+ na me yam hyehye me sɛ ogya. 9 Me bo remfuw wo,+ na merensɛe Efraim bio,+ efisɛ meyɛ Onyankopɔn,+ menyɛ onipa. Mene Ɔkronkronni a ɔwɔ mo mu no;+ meremfa anibere mma mo so. 10 Wobedi Yehowa akyi.+ Na ɔbɛbobom te sɛ gyata;+ ɔbɛbobom+ na ne mma de ahopopo afi atɔe fam aba.+ 11 Wɔde ahopopo befi Egypt aba+ te sɛ anomaa, na wobefi Asiria aba te sɛ aborɔnoma,+ na mɛma wɔatenatena wɔn afie mu,” Yehowa asɛm ni.+ 12 “Efraim de atorodi atwa me ho ahyia,+ na Israel fie de nnaadaa atwa me ho asi. Nanso Yuda ne Onyankopɔn na ɛnam,+ na odi Ɔkronkronni no nokware.”\n^ Nea ɛkyerɛ ankasa ne, “abogye.”


Ɛhia sɛ Wosesa W’adwene Anaa? | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Mauritian Creole Maya Mazatec (Huautla) Mixe (North Central) Mongolian Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tlapanec Totonac Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Zulu\nANUANOM mmeranteɛ ne mmabaa bi yɛɛ sɛ wɔrekɔhwɛ sini. Na obiara reka wɔ sukuu mu sɛ sini no yɛ fɛ paa. Berɛ a wɔduu hɔ a wɔhwɛɛ sini no ho mfoni a ɛtetare hɔ no, wɔhuu mmaa a wɔn ahosiesie mfata ne nnipa a wɔkurakura akodeɛ wɔ mfoni no mu. Ɛdɛn na anuanom mmeranteɛ ne mmabaa yi bɛyɛ? Wɔbɛsi wɔn bo akɔhwɛ sini no anaa?\nDa biara a yɛbɛsɔre afi kɛtɛ so no, yɛnya biribi a ɛsɛ sɛ yɛsi ho gyinaeɛ. Wei bɛtumi aka yɛn abɛn Yehowa anaa ɛbɛma yɛn gyidi ayɛ mmerɛ. Ɛtɔ da a ɛbɛba w’adwenem sɛ yɛ biribi, nanso sɛ wosusu ho kɔ akyi kakra a, ebia wobɛsesa w’adwene. Woyɛ saa a, ɛkyerɛ sɛ wonsi pi, anaa ɛno mmom na ɛtene?\nBerɛ a Ɛnsɛ sɛ Wosesa W’adwene\nYɛdɔ Yehowa, enti na yɛhyiraa yɛn ho so bɔɔ asu. Yɛhyɛɛ no bɔ sɛ yɛbɛkɔ so adi no nokorɛ, na yɛpɛ sɛ yɛdi yɛn bɔhyɛ so. Nanso yɛn tamfo Bonsam reyɛ nea ɔbɛtumi biara sɛ ɔbɛsɛe yɛn gyidie. (Adiyisɛm 12:17) Yɛasi gyinaeɛ sɛ yɛbɛsom Yehowa na yɛadi ne mmara so. Sɛ yɛsesa yɛn adwene a, ebia yɛn nkwa bɛbɔ yɛn.\nBɛboro mfie 2,600 nie, Babilon hene Nebukadnesar kukuruu sika honi kɛseɛ bi sii hɔ, na ɔhyɛɛ sɛ obiara mmɔ ne mu ase nsom no. Ɔkaa sɛ obi biara a wansom ohoni no, wɔmfa no nto egya fononoo mu. Na Sadrak, Mesak, ne Abed-Nego yɛ mmeranteɛ a wɔsom Yehowa, na na wɔmpɛ sɛ wɔbu Yehowa mmara so. Enti wɔantie ɔhene ahyɛdeɛ no, na ɔde wɔn guu ogya fononoo no mu. Yehowa gyee wɔn fii egya no mu. Nanso sɛ amma saa mpo a, paa sɛ wɔbɛsɔre atia Onyankopɔn deɛ, anka wɔde wɔn nkwa bɛtwa so.—Daniel 3:1-27.\nNa odiyifoɔ Daniel nso nim nokwasɛm bi. Na ɔnim sɛ, sɛ amanfoɔ hu sɛ ɔrebɔ Onyankopɔn mpaeɛ a, wɔde no bɛto gyata amena mu na wawu yayaaya. Nanso wei ammɔ no hu; daa na ɔbɔ mpaeɛ mprɛnsa. Na wasi ne bo sɛ ɔbɛsom nokorɛ Nyankopɔn no. Wansesa n’adwene, enti Yehowa gyee no “firii agyata nsam.”—Daniel 6:1-27.\nƐnnɛ nso Onyankopɔn asomfoɔ a wɔwɔ hɔ ahyira wɔn ho so ama Yehowa, na wɔahyɛ no bɔ sɛ wɔbɛsom no daa. Wɔkura saa bɔhyɛ no mu; wɔnsesaa wɔn adwene. Adansefoɔ bi a wɔkɔ sukuu wɔ Afrika man bi mu ankyia ɔman no frankaa, enti sukuu mpanimfoɔ no yɛɛ sɛ wɔbɛyi wɔn adi. Akyire yi, ɔsoafoɔ a ɔhwɛ nwomasua so baa sukuu hɔ, na ɔne Adansefoɔ no bɛkasae. Wɔammɔ hu, na mmom wɔtoo wɔn bo ase kyerɛkyerɛɛ mu maa ɔpanin no huu nea enti a wɔankyia frankaa no. Ɛfi saa da no, ɛho asɛm nsɔree bio. Seesei anuanom nkumaa yi kɔ sukuu a, wɔnsuro sɛ obi bɛhyɛ wɔn ama wɔabu Yehowa mmara so.\nOnua bi a ɔde Joseph yere wuu mpofirim. Ayie no ho hyehyɛe biara a Joseph yɛeɛ no, n’abusuafoɔ gye toom. Nanso ne yere abusuafoɔ nni nokorɛ no mu, enti na wɔpɛ sɛ wɔyɛ ayie ho amanneɛ bi a Onyankopɔn kyi. Joseph kaa sɛ: “Wɔhuu sɛ ɛnyɛ adeɛ a mɛsesa m’adwene, enti wɔde asɛm no kɔɔ me mma so. Nanso mmɔfra no gyinaa pintinn. Afei na abusuafoɔ no pɛ sɛ wɔsiri pɛ wɔ me fie hɔ, sɛnea amanneɛ a ɛwɔ hɔ teɛ. Nanso meka kyerɛɛ wɔn sɛ, sɛ wɔpɛ sɛ wɔsiri pɛ a, ɛnneɛ ɛnyɛ me fie. Na wɔnim sɛ me ne me yere mpɛ apɛsire, efisɛ ɛne yɛn gyidie nhyia. Me ne wɔn susuu asɛm no ho kyɛe, na nea ɛkɔwieeɛ ara ne sɛ wɔkɔyɛɛ wɔ baabi foforɔ.\n“Saa berɛ no nyinaa, mesrɛɛ Yehowa sɛ ɔmmoa me ne m’abusua na obiara ammu ne mmara so. Ɔtiee me mpaebɔ na ɔboaa yɛn ma yɛgyinaa pintinn.” Nea wɔyɛe nyinaa akyi no, Joseph ne ne mma annwene da sɛ wɔbɛsesa gyinae a wɔasi sɛ wɔbɛtie Yehowa no.\nƐtɔ da a, Ebia Ɛbɛhia sɛ Wosesa W’adwene\nAfe 32 no, ɔbaa bi a wɔabɛsoɛ Israelfoɔ mu srɛɛ Yesu sɛ ɔntu adaemone mfi ne babaa so. Ɔkɔɔ so srɛɛ Yesu saa ara, nanso wammua no. Yesu ka kyerɛɛ n’asuafoɔ sɛ: “Wɔansoma me nnipa biara nkyɛn sɛ Israel fie nnwan a wɔayera no.” Nanso ɔbaa no anka n’ano antom, enti Yesu kaa sɛ: “Ɛnyɛ papa sɛ wɔbɛfa mmɔfra paanoo ato ama nkraman mma.” Afei ɔbaa no buae sɛ: “Ɛyɛ ampa, Awurade; nanso nokwasɛm ne sɛ nkraman mma no di mporoporowaa a ɛfiri wɔn wuranom pono so gu fam no.” Wei kyerɛ sɛ na ɔbaa no wɔ gyidie paa. Enti Yesu sesaa n’adwene, na ɔtuu adaemone no fii ne ba no so.—Mateo 15:21-28.\nNea Yesu yɛeɛ yi kyerɛ sɛ ɔsuasuaa Yehowa. Nokwasɛm nie, sɛ tebea bi hwehwɛ sɛ Yehowa sesa n’adwene a, ɔyɛ saa. Wo deɛ hwɛ, berɛ a Israelfoɔ yɛɛ sika nantwie ba somee no, Yehowa yɛɛ sɛ ɔbɛkunkum wɔn. Nanso berɛ a Mose srɛ maa wɔn no, Yehowa sesaa n’adwene.—Exodus 32:7-14.\nƆsomafoɔ Paulo nso suasuaa Yehowa ne Yesu, enti sɛ ɛfata sɛ ɔsesa n’adwene a, na ɔyɛ saa. Paulo asɛmpatrɛ akwantuo a ɛdi kan mu no, Marko de no kɔsoo kwan mu. Enti berɛ a Paulo resan akɔ bio no, na ɔmpɛ sɛ ɔde Marko bɛka ne ho akɔ. Nanso akyire yi ɛbɛyɛ sɛ Paulo huu sɛ Marko ho akokwa na ɔbɛtumi de no adi dwuma. Enti Paulo ka kyerɛɛ Timoteo sɛ: “Fa Marko ka wo ho bra, na ɔyɛ ɔboafoɔ ma me wɔ ɔsom mu.”—2 Timoteo 4:11.\nDɛn na yɛsua fi wei nyinaa mu? Yehowa yɛ pɛ nanso ɔno mpo, sɛ ɛhia sɛ ɔsesa n’adwene a, ɔyɛ saa, efisɛ ɔyɛ mmɔborɔhunufoɔ a ɔwɔ aboterɛ na ɔdɔ nnipa. Yɛn deɛ yɛnyɛ pɛ, na ɛnyɛ biribiara na yɛhu n’ani so yie. Wei koraa nti na ɛtɔ da a ɛhia sɛ yɛsesa yɛn adwene no. Sɛ yɛbɛyɛ nhwɛsoɔ a, fa no sɛ wowɔ obi ho adwene bi. Nanso afei woabɛhu n’asetenam nsɛm yie. Wonnye nni sɛ adwene a wowɔ wɔ ne ho no bɛsesa?\nƐtɔ da nso a, ɛho bɛhia sɛ yɛsesa yɛn adwene berɛ a yɛresusu teokrase nneɛma bi ho. Ɛho nhwɛsoɔ nie: Ebia daa yɛsua Bible na yɛkɔ adesua, nanso berɛ biara yɛtu yɛn asubɔ hyɛ da. Anaa ebia yɛbɛtumi ayɛ akwampae adwuma no, nanso yɛtwentwɛn yɛn nan ase. Anuanom mmarima bi nso wɔ hɔ a, biribiara mpusu wɔn sɛ wɔnyere wɔn ho mmɛyɛ asafo mu asomfoɔ anaa mpanimfoɔ. (1 Timoteo 3:1) Wowɔ suahu a ɛte saa? Wonnye nni sɛ wobɛtumi asesa w’adwene? Yehowa pɛ sɛ wonya hokwan a ɛte saa na wode anigyeɛ som no na woboa afoforɔ.\nSɛ wosesa w’adwene a, ebia biribi pa bi bɛfi mu aba\nElla yɛ adwuma wɔ Betel wɔ Afrika man bi mu. Ɔkaa sɛ: “Mebaa Betel no, na mennim sɛ mɛkyɛ. Ná mepɛ sɛ mefi m’akoma nyinaa mu som Yehowa, nanso na mframa mfa me ne m’abusuafoɔ ntam. Enti mebaa foforɔ no deɛ, na daa m’ani gyina wɔn! Nanso onuawa a me ne no da dan mu no hyɛɛ me nkuran, enti meyɛɛ m’adwene sɛ mɛtena. Seesei matena Betel mfe du, na mepɛ sɛ mekɔ so tena ha som me nuanom mmarima ne mmaa berɛ tenten a Yehowa bɛma kwan biara.”\nBerɛ a Ɛsɛ sɛ Wosesa W’adwene\nƐtɔ da a, tebea bi hwehwɛ sɛ wosesa w’adwene. Nhwɛsoɔ bi nie: Ahoɔyaa nti Kain bo fuu ne nua dendeenden. Onyankopɔn huu sɛ baabi a nneɛma rekeka kɔ no, anhwɛ a Kain bɛyɛ bɔne, enti ɔtuu no fo sɛ ɔnhyɛ ne ho so. Onyankopɔn ka kyerɛɛ no sɛ ‘bɔne butu n’aboboano.’ Ɛha yi, anka ɛsɛ sɛ Kain sesa n’adwene nanso wanyɛ; ɔbuu n’ani guu afotuo a Onyankopɔn de maa no no so. Awerɛhosɛm ne sɛ Kain kum ne nua no!—Genesis 4:2-8.\nSɛ Kain sesaa n’adwene nso ɛ?\nYɛnhwɛ Ɔhene Usia nso. Mfiaseɛ no na ɔtie Yehowa asɛm, na na ɔne ne ntam yɛ kama. Nanso awerɛhosɛm ne sɛ akyire yi ahantan donnɔn no. Ɔkɔɔ asɔrefie hɔ sɛ ɔrekɔhye aduhuam, nanso na asɔfoɔ nko ara na wɔwɔ hokwan sɛ wɔyɛ saa. Asɔfoɔ no bɔɔ Usia kɔkɔ sɛ mma ɔnyɛ saa, nanso wansesa n’adwene. Mmom ne “bo fuiɛ” na ɔtwi faa wɔn so, enti Yehowa maa kwata yɛɛ no.—2 Berɛsosɛm 26:3-5, 16-20.\nƐnnɛ nso ɛ? Dɛn na ɛkyerɛ sɛ ɛtɔ da a ɛhia paa sɛ yɛsesa yɛn adwene? Yɛmfa Joachim nyɛ nhwɛsoɔ. Ɔbɔɔ asu afe 1955, nanso 1978 mu no, wɔtuu no fii asafo no mu. Afei mfie 20 akyi no, ɔnuu ne ho na ɔsesaa n’adwene, na ɔsan baa asafo no mu. Da bi asafo mu panin bi bisaa Joachim nea enti a ɔkɔhyɛɛ mu kyɛe saa. Ɔkaa sɛ: “Ne nyinaa yɛ abufuo ne ahomasoɔ. Ɛyɛ me ya sɛ mekɔhyɛɛ mu kyɛe saa. Nanso wɔtuu me nyinaa na menim sɛ Yehowa Adansefoɔ na wɔkyerɛkyerɛ nokorɛ no.”\nYɛn nso ɛtɔ da a ɛbɛhia sɛ yɛsesa yɛn adwene ne yɛn nneyɛe. Sɛ yɛyi yɛn yam yɛ saa a, Yehowa ani bɛgye.—Dwom 34:8.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM December 2014


สดุดี 62 TNCV - Nnwom 62 NA-TWI | Biblica América Latina\nสดุดี 62 TNCV - Nnwom 62 NA-TWI\nGyidi a ɛwɔ Onyankopɔn banbɔ mu\n1Metwɛn boasetɔ mu sɛ Onyankopɔn nnye me nkwa. Mede me ho to ɔno nko ara so. 2 Ɔno nko ara na ɔbɔ me ho ban gye me nkwa; ɔyɛ me gyefo enti obiara renni me so nkonim. 3 Mobɛkɔ so akɔ onipa a n’ahoɔden nnu ɔfasuw a abu agu yi so akosi da bɛn? 4 Pɛ ara na mopɛ sɛ motwe no fi n’anuonyam mu ba fam; mo ani gye atoro ho. Moka nhyira nsɛm mo ano a, mo koma mu de, modome no. 5 Onyankopɔn nko ara na mede me ho to ne so. M’anidaso wɔ ne mu. 6 Ɔno nko na ɔbɔ me ho ban gye me nkwa; ɔyɛ me gyefo na obiara rentumi nni me so nkonim.\n7 Me nkwagye ne m’anuonyam gyina Onyankopɔn so; ɔyɛ me gyefo; ɔyɛ me guankɔbea. 8 Me nkurɔfo, daa momfa mo ho nto Onyankopɔn so. Ka wo haw nyinaa kyerɛ no efisɛ, ɔyɛ yɛn guankɔbea. 9 Nnipa nyinaa te sɛ home mu tutuw; akɛse ne nkumaa nyinaa nka hwee. Fa wɔn gu nsania so, na wɔnkari hwee. Wɔn mu yɛ hare te sɛ ɔhome mu mframa.\n10 Mfa wo ho nto basabasayɛ so; nnya anidaso sɛ korɔn bɛma woanya biribi. Na sɛ w’ahonya dɔɔso mpo a, mfa wo ho nto so. 11 Mate mpɛn pii sɛ Onyankopɔn ka se, tumi yɛ ne de 12 enti ne dɔ so ntew. W’ankasa, O Awurade, tua obiara ka sɛnea ne nneyɛe te pɛpɛɛpɛ.\nNA-TWI : Nnwom 62


Sɛ Obi Wu a Ɛhe na Ɔkɔ?\n“Ná menim sɛ sɛ obi wu a, baabi mmiɛnsa na ɔbɛtumi akɔ: ɔsoro, Ɔbonsam gya mu, anaa ahodwiragya mu anaasɛ mfinimfinibea. Me deɛ na menim sɛ memfata sɛ mɛkɔ soro, nanso na menyɛ ɔbɔnefo saa sɛ mɛkɔ Ɔbonsam gya mu. Ahodwiragya no deɛ na mennim nea ɛkyerɛ, na na mentee ho asɛm wɔ Bible mu da. Nkurɔfo na na akeka ama mate.”—Lionel.\n“Wɔkyerɛkyerɛɛ me sɛ sɛ onipa biara wu a ɔkɔ soro, nanso na mennye nni. Na menim sɛ sɛ obi wu a na asa, ɔnni anidaso biara bio.”—Fernando.\nEbia woabisa nsɛm bi te sɛ nea ɛdidi so yi pɛn: ‘Sɛ yɛwu a tebea bɛn mu na yɛkɔ ankasa? Yɛn adɔfo a wɔawuwu no rehu amane wɔ baabi? Yɛbɛsan ahu wɔn bio? Yɛbɛyɛ dɛn ahu nokwasɛm no?’ Yɛsrɛ wo, susu nea Kyerɛwnsɛm no ankasa ka ho. Nea ɛdi kan, momma yɛnsusu nea Bible ka fa owuo ho no ho nhwɛ. Ɛno akyi no, yɛbɛsusu anidaso a Onyankopɔn Asɛm, Bible ma yɛnya no ho.\nMMUAEƐ A BIBLE DE MA: “Ateasefoɔ nim sɛ wɔbɛwuwu; awufoɔ deɛ, wɔnnim biribiara, na wɔnni akatua biara bio, ɛfiri sɛ nnipa nkae wɔn bio. Biribiara a wo nsa bɛka sɛ wobɛyɛ no, fa w’ahoɔden nyinaa yɛ, ɛfiri sɛ adwuma ne adwene ne nimdeɛ ne nyansa biara nni Adamena mu a worekorɔ no.” *—Ɔsɛnkafoɔ 9:5, 10.\nSɛ yɛbɛka no tiawa a, Adamena yɛ baabi a wɔsie awufo; ɛyɛ baabi a obi kɔ a ɔnte nka biara anaa ɔrentumi nyɛ biribiara. Sɛn na ɔnokwafo Hiob tee Adamena ase? Da koro pɛ, ɔhweree ne mma ne n’agyapade nyinaa. Afei mpɔmpɔ bɔne bobɔɔ ne ho nyinaa. Ɔsrɛɛ Onyankopɔn sɛ: “O sɛ wode me resie Adamena [“hell,” Catholic Douay Version] mu ɛ, sɛ wode me rehunta” nso ɛ. (Hiob 1:13-19; 2:7; 14:13) Ɛda adi sɛ na Hiob nim sɛ Adamena nyɛ hellgya a wɔyɛ nkurɔfo ayayade, efisɛ anka n’amanehunu bɛsen nea na ɔrefa mu no. Mmom na ɔnim sɛ ɛyɛ baabi a ɔrente yaw biara.\nƆkwan foforo bi wɔ hɔ a yɛbɛtumi afa so ahu tebea a awufo wom. Yɛbɛtumi ahwehwɛ nea Kyerɛwnsɛm no ka wɔ nnipa nwɔtwe a wɔnyanee wɔn firii awufo mu no mu.—Hwɛ adaka a wɔato din “ Bible Ka Nnipa Nwɔtwe a Wɔnyanee Wɔn Ho Asɛm.”\nNnipa nwɔtwe a wɔnyanee wɔn no mu baako mpo anka sɛ na ɔregye n’ani anaa wɔreyɛ no ayayade wɔ baabi. Bere a wɔwuiɛ no sɛ na wɔwɔ baabi a ɛte saa a, wonnye nni sɛ anka wɔbɛka ho asɛm akyerɛ nkurɔfo? Na anka wɔrenyɛ ho kyerɛwtohɔ wɔ Bible mu mma obiara nhu? Nanso, wɔnyɛɛ biribiara a ɛte saa ho kyerɛwtohɔ wɔ Kyerɛwnsɛm no mu. Ɛda adi sɛ saa nnipa nwɔtwe no anka tebea a wɔkɔɔ mu no ho hwee. Dɛn ntia? Efisɛ na wɔnnim biribiara; ná ɛte sɛ nea wɔada hatee. Nokwarem no, ɛtɔ da a Bible de owuo toto obi a wada hatee ho. Sɛ nhwɛso no, ɛka sɛ ɔnokwafo Dawid ne Stefano nyinaa ‘daa wɔ owuo mu.’—Asomafoɔ Nnwuma 7:60; 13:36.\nƐnde anidaso bɛn na ɛwɔ hɔ ma awufo? Wɔbɛtumi anyane afiri saa nna hatee no mu?\n^ nky. 7 Wɔ Twerɛ Kronkron—Wiase Foforɔ Nkyerɛaseɛ no mu no, wɔkyerɛɛ Hebri asɛmfua “Sheol” ne Hela asɛmfua “Hades” ase sɛ “Adamena.” Bible nkyerɛaseɛ afoforo bi kyerɛ asɛmfua no ase sɛ “hell,” nanso adwene a nkurɔfo kura sɛ ɛyɛ baabi a wɔyɛ abɔnefo a wɔawu no ayayade wɔ ogya mu no nyɛ Bible nkyerɛkyerɛ.\nBIBLE KA NNIPA NWƆTWE A WƆNYANEE WƆN HO ASƐM *\nƆbaa kunafo bi babarima Odiyifo Elia nyanee ɔbaa kunafo bi a na ɔfiri Sarefat a ɛwɔ Israel atifi fam no babarima.—1 Ahemfo 17:17-24.\nAbarimaa a ɔfiri Sunem Elia nanmusini odiyifo Elisa nyanee abarimaa bi wɔ Sunem, na ɔde no maa n’awofo.—2 Ahemfo 4:32-37.\nƆbarima bi a wɔtoo no twenee amusiei Ntɛmpɛ nti wɔtoo ɔbarima bi a na wɔrekɔsie no no amu twenee adamena a na Elisa nnompe gu mu no mu. Bere a ɔbarima no funu kaa odiyifo no nnompe no, ɔbarima no nyane baa nkwa mu.—2 Ahemfo 13:20, 21.\nƆbaa kunafo a ɔfiri Nain no babarima Bere a Yesu duu Nain kurotia no, ɔhyiaa nnipadɔm bi a wɔrekɔsie aberante bi a wawu, na Yesu gyinaa wɔn, na ɔnyanee aberante no de no maa ne maame a ɔresu no.—Luka 7:11-15.\nYairo babaa Yairo a ɔyɛ hyiadan mu panin no srɛɛ Yesu sɛ ɔmmra mmɛsa ne babaa yareɛ. Bere a abaayewa no wui no, ankyɛ koraa na Yesu kɔnyanee no.—Luka 8:41, 42, 49-56.\nLasaro, Yesu adamfo pa Ná Lasaro awu nnanan, na Yesu kɔnyanee no maa nnipadɔm bi hui.—Yohane 11:38-44.\nDorka Ɔsomafo Petro nyanee ɔbaa kunafo a na nkurɔfo pɛ n’asɛm no, efisɛ na nnwuma pa ne adɔeɛ ayɛ no ma.—Asomafoɔ Nnwuma 9:36-42.\nEutiko Aberante Eutiko firi abansoro mfɛnsere mu bɛhwee fam wui, na ɔsomafo Paulo nyanee no baa nkwa mu bio.—Asomafoɔ Nnwuma 20:7-12.\n^ nky. 15 Owusɔreɛ a ɛho hia paa ne Yesu Kristo deɛ no, na ɛyɛ soronko koraa wɔ owusɔreɛ nwɔtwe a yɛaka ho asɛm yi ho. Asɛm a ɛdi so yi bɛma yɛahu nea enti a ɛte saa.\nƐyɛ Ampa sɛ Yesu Nyanee Awufo?\nAwufo a Yesu nyanee wɔn no ma yɛn awerɛhyem sɛ nea wahyɛ bɔ sɛ ɔbɛyɛ daakye no nyinaa bɛba mu. Adɛn nti na yɛreka saa?


Wɔhyerɛn Sɛ Akanea Wɔ Hann Kurow Mu\nƆwɛn-Aban—Nea Adesua Nsɛm Wom | August 15, 2001\nFluctuat nec mergitur, anaa “Asorɔkye pii bu ba no so, nanso ɔmmem,” yɛ asɛm a wɔtaa ka wɔ Paris.\nPARIS ayɛ te sɛ po so hyɛn atumi agyina ne nan so bɛboro mfe 2,000 a atwam ni, ɛmfa ho sɛ nnipa pii a wofi aman afoforo so atu sɛ ahum akogu hɔ na atuatew pii nso akɔ so wɔ hɔ no. Seesei, Paris yɛ nkuropɔn a ɛyɛ fɛ paa wɔ wiase no mu biako, na adan akɛse a ɛyɛ fɛ, nnua a ɛyɛ fɛ, ne tete nneɛma akorae a agye din wɔ wiase no, bi wɔ hɔ. Ebinom nso nim no sɛ kuropɔn a adwiniyɛfo, mfoniniyɛfo, ne nyamekyerɛfo, pii wom. Afoforo nso ani gye aduampa ne ntade pa a ɛwɔ hɔ no ho.\nWɔ abakɔsɛm nyinaa mu no, Katoleksom adi akoten kɛse wɔ Paris. Wɔ mfe ahanu a atwam ni no, esiane sɛ Paris dii akoten kɛse wɔ Europafo Animdefo Kuw mu nti, wɔbɛfrɛɛ no Hann Kurow. Ɛnnɛ, sɛ nnipa pii a wɔte Paris no nim anaasɛ wonnim no, nyansapɛ a efii ase saa bere no anya wɔn so nkɛntɛnso asen nyamesom.\nNanso, nnipa nimdeɛ ntumi nhyerɛn nkurɔfo asetram sɛnea wɔhwɛ kwan no. Nnipa pii a wɔwɔ hɔ nnɛ no rehwehwɛ nimdeɛ afi beae foforo. Bɛyɛ mfe 90 ni no, Yehowa Adansefo ‘ahyerɛn sɛ akanea’ wɔ Paris. (Filipifo 2:15) Te sɛ ahyɛnkafo a wɔn ho akokwaw no, na ɛsɛ sɛ wɔyɛ nsakrae pii na ama wɔatumi abɔ “amanaman nyinaa ade a wɔpɛ” ho ban afi asorɔkye biara ho.—Hagai 2:7.\nKurow a Emu Asɛnka Kɔ Yɛ Den\nWɔ 1850 mu no, na nnipa a wɔwɔ Paris no dodow yɛ 600,000. Ɛnnɛ, nnipa bɛboro ɔpepem akron na wɔte Paris ne nkurow a ɛbemmɛn hɔ no mu. Nnipadɔm a ɛte saa no ama Paris abɛyɛ France kurow a nnipa ahorow wom sen biara. Ɛyɛ wiase beae a sukuupɔn pii wɔ, na ɛhɔ na sukuupɔn a akyɛ paa wɔ wiase no mu biako wɔ, na nnipa a wɔkɔ sukuu akunini yi bi no bɛyɛ 250,000. Nneɛma a enye a ɛwɔ Paris mmorɔn bi a adan soronko wɔ so ne mmofrabɔnesɛm a abu so ne adwuma ho a ayɛ den. Nokwarem no, egye mmɔdenbɔ ne ahokokwaw na ama Yehowa Adansefo atumi aka asɛmpa no wɔ ɔkwan a etu mpɔn so akyerɛ nnipa nyinaa.—1 Timoteo 4:10.\nAfe biara nnipa bɛboro ɔpempem 20 na wɔkɔsrasra Paris. Wotumi de anigye kɔhwehwɛ Eiffel Tower, nantew asubɔnten Seine ho, anaasɛ wɔkɔhwehwɛ adidibea ahorow. Afei nso, wɔn a wɔte Paris no nni wɔn ho adagyew koraa. Christian, a ɔyɛ bere nyinaa somfo no kyerɛkyerɛ mu sɛ: “Nkurɔfo nni wɔn ho adagyew koraa. Wobefi adwumam aba fie no, na wɔabrɛ ankasa.” Ɛnyɛ mmerɛw sɛ wobɛka asɛm no bi akyerɛ nnipa a wonni adagyew yi.\nƆhaw kɛse biako a Yehowa Adansefo a wɔwɔ Paris no hyia ne sɛ wɔbɛkɔ nkurɔfo nkyɛn wɔ wɔn afie mu. Wɔde akasam abobɔ ɛhɔ adan no mu pii kwan ano. Esiane sɛ nsɛmmɔnedi adɔɔso nti, wɔde elɛtrɔnik nnwinnade ahyehyɛ afie ahorow kwan ano ma enti ɛnyɛ mmerɛw koraa sɛ obi betumi awura hɔ. Ɛda adi pefee sɛ eyi nti na mmeae bi no sɛ woyi nnipa 1,400 a, wɔn mu 1 pɛ na ɔyɛ Dansefo no. Enti, wɔde wɔn ho hyɛ telefon ne bɔnnɔ so adansedi mu kɛse. So Yehowa Adansefo atumi ama wɔn ‘akanea ahyerɛn’ wɔ akwan foforo nso so?—Mateo 5:16.\nAkwan pii wɔ hɔ a wobetumi afa so adi bɔnnɔ so adanse wɔ mmeae pii. Martine huu ɔbea bi a na ne werɛ ahow wɔ bɔs gyinabea bi. Na ɔbea no babea koro pɛ no awu. Martine maa no nhomawa a ɛka Bible mu awerɛkyekyesɛm a ɛfa owusɔre ho no. Nanso, wanhu no bio wɔ asram bi mu. Bere a Martine huu ɔbea no bio no, ɔne no fii Bible adesua ase. Ɛmfa ho sɛ na ɔbea no kunu sɔre tia no no, ɔbɛyɛɛ Ɔdansefo.\nBɔnnɔ so Adansedi a Ɛsow Aba\nParis akwantu nhyehyɛe ka nea edi mu paa wɔ wiase nyinaa no ho. Keteke a agye din kɛse no fa akwantufo 5,000,000 da biara. Wɔka sɛ Paris keteke gyinabea kɛse a wɔfrɛ no Châtelet-Les-Halles no sõ sen biara wɔ wiase nyinaa na ɛyɛ beae a adagyew nni hɔ koraa. Hokwan pii wɔ hɔ a wubetumi de aka asɛm no bi akyerɛ nkurɔfo. Alexandra tra keteke no mu kɔ adwuma da biara. Da koro bi ɔne aberante bi a ɔyare leukemia bɔɔ nkɔmmɔ. Alexandra maa no kratawa a ɛka Paradise ho asɛm. Woyii bere ne beae pɔtee bi de nnawɔtwe asia yɛɛ Bible adesua daa. Nanso, da koro bi ɔbarima no amma. Ankyɛ biara na ɔbarima no yere frɛɛ Alexandra wɔ telefon so sɛ ɔmmra ayaresabea bi efisɛ na ne kunu no yare denneennen. Nanso, Alexandra antumi annu hɔ ntɛm. Bere a ɔbarima no wui no, ne yere no tu kɔɔ Bordeaux, a ɛwɔ France anaafo fam atɔe, na Adansefo a wɔwɔ hɔ no kɔsraa no. Hwɛ sɛnea Alexandra ani gyei bere a afe akyi no ɔtee sɛ kunafo no abɔ asu sɛ Yehowa Dansefo Kristoni a afei de ɔwɔ anidaso sɛ obehu ne kunu wɔ owusɔre no mu no!—Yohane 5:28, 29.\nKristoni aberewa bi ne Renata bɔɔ nkɔmmɔ bere a na wɔte keteke mu fi Paris rekɔ Limoges, a ɛwɔ France mfinimfini no. Na Renata de mfe anum asua nyamekyerɛ, Hebri ne Greek kasa wɔ ne kurom Poland nanso na onni Onyankopɔn mu gyidi. Asram abiɛsa ansa na wɔrehyia wɔ keteke no mu no, na Renata abɔ Onyankopɔn mpae. Ɛwom sɛ na n’ani nnye nea aberewa no reka no ho anaasɛ na osusuw sɛ onhu no bio de, nanso ɔde ne telefon nɔma maa no. Ne nyinaa mu no, onuawa no yɛɛ n’adwene sɛ ɔbɛkɔ akɔsra Renata ntɛm ara. Bere a Adansefo awarefo bi kɔsraa Renata no, ɔkae wɔ ne tirim sɛ, ‘Dɛn na wɔrebɛka akyerɛ me?’ Ɛmfa ho sɛ na Renata asua nyamekyerɛ no, ɔbrɛɛ ne ho ase suaa Bible mu nokware no. Ɔkyerɛkyerɛ mu sɛ: “Metee ase ntɛm ara sɛ ɛno ne nokware no.” Seesei ɔde anigye ka Bible mu asɛm no kyerɛ nkurɔfo.\nNa Michèle resua karka. Wɔn a na ɔne wɔn resua karka ho ade no fii ase kaa ɔbarima ne ɔbea nna a edi aware anim ho nsɛm. Michèle de ne ho gyee mu kae sɛ ɛno nyɛ adepa. Nnawɔtwe akyi no, Sylvie, a ɔyɛ wɔn kyerɛkyerɛfo no bisaa no sɛ: “Woyɛ Yehowa Dansefo?” Sylvie ani gyee Bible mu nkyerɛkyerɛmu a Michèle de mae no ho. Wofii Bible adesua ase, na afe akyi no, Sylvie bɔɔ asu.\nAturo pii a ɛwɔ Paris no yɛ mmeae a wonya nkurɔfo ne wɔn bɔ nkɔmmɔ. Josette kɔɔ aturo no biako mu ahomegyebere kɔɔ Aline, aberewa bi a na ɔretu mpasa no nkyɛn. Josette kaa Bible mu bɔhyɛ a ɛyɛ anigye pii ho asɛm kyerɛɛ no. Wɔyɛɛ Bible adesua ho nhyehyɛe na ankyɛ na Aline nyaa nkɔso bɛfata maa asubɔ. Seesei, Aline adi mfe 74, na ɔyɛ kwampaefo mmɔdenbɔfo a ɔde anigye ka Kristofo nokware no ho asɛm kyerɛ nkurɔfo.\nHann Ma Amanaman Nyinaa\nAdansefo a wɔwɔ Paris no ntwa kwan nkɔ akyirikyiri ansa na wɔahu ahɔho. Ahɔho a wɔwɔ hɔ no reyɛ aduru ɔha mu nkyem 20. Kristofo asafo bɛyɛ 25 na ɛwɔ hɔ a wɔyɛ wɔn nhyiam wɔ kasa foforo mu.\nAkwan horow a wɔfa so di adanse nso ma adwuma titiriw yi sow aba. Philippineni Dansefo bi hwehwɛɛ n’ankasa kwan a ɔbɛfa so aka asɛm no. Sɛ ɔredi gua a, ɔne Philippinefo afoforo a wɔaba rebedi gua no fi Bible mu nkɔmmɔbɔ ase.\nMfaso wɔ so sɛ obi bedi kan afi nkɔmmɔbɔ ase wɔ asɛnka mu. Wɔ December 1996 mu, bere a Adansefo a wɔwɔ asafo bi a wɔde kasa foforo yɛ wɔn nhyiam mu hui sɛ wɔrebɛyɛ agumadi kɛse bi wɔ hɔ no, wosii gyinae sɛ wɔne wɔn a wɔrebesi akan no bɛkɔ akɔkasa. Da bi anwummere a na wɔapɔn agumadi no, wotumi ne agodifo a na wɔrekɔ wɔn atrae no bɔɔ nkɔmmɔ. Esiane hokwan yi a wɔde dii dwuma no nti, wotumi maa Bible 28, Kristofo nhoma 59, nhomawa 131, ne nsɛmma nhoma 290. Bere a agumadi no baa awiei wɔ dapɛn abiɛsa akyi no, afunibufo no biako bisae sɛ: “Mɛyɛ dɛn atumi abɛyɛ Yehowa Dansefo?” Ɔfoforo nso kae sɛ: “Mɛka asɛm no bi wɔ me kurom!”\nAdemude a Wɔhwehwɛ\nAhɔho tumi hu adan a ɛyɛ fɛ a wosisii mfe pii a atwam wɔ Paris no. Nanso, nneɛma a ɛsom bo kɛse wɔ hɔ a wonnya nhui. Aniza ne ne wɔfa a ɔyɛ aban nanmusini tuu kwan kɔɔ France. Na Aniza kenkan Bible no daa wɔ fie. Da koro bi, bere a ɔrepɛ ntɛm afi fie no, ɔkwampaefo bi maa no Nea Enti a Wubetumi De Wo Ho Ato Bible no So kratawa no bi. Ɔkɔsraa no nnawɔtwe a edi hɔ no ne no fii Bible adesua ase. Aniza abusuafo sɔre tiaa no denneennen. Ɔkɔɔ so yɛɛ adesua no kosii sɛ ɔfata maa asubɔ. Obu hokwan a ɔde bɛka asɛm no akyerɛ afoforo no dɛn? “Mfiase no, na ɛyɛ den ma me efisɛ mefɛre ade. Nanso, sɛ mekenkan Bible no a, na ɛhyɛ me den. Sɛ manka asɛmpa no a, me ho ntɔ me.” Adansefo pii a wɔwɔ ‘pii yɛ wɔ Awurade adwuma mu’ wɔ Paris no wɔ su a ɛte saa ara.—1 Korintofo 15:58.\nBible mu nokware no tumi hyerɛn wɔ Paris kurotia a wosisi adan wɔ hɔ no ma wonya “ademude” foforo nso. Bruce kɔɔ n’adamfo bi a afei na na wabɛyɛ Yehowa Dansefo no nkyɛn sɛ ɔrekogye kasɛt. Bere a Bruce kɔtoe sɛ n’adamfo no reka Bible mu asɛm akyerɛ ne nnamfo foforo no, otiee bi. Ɔpenee so sɛ wɔne no nyɛ Bible adesua nanso na ɔwɔ nsɛnnennen bi. “Na obiara nim me wɔ faako a mete no. Na me nua panyin pɛ ntɔkwaw paa, na na me nso mebɔ nnwom a ano yɛ den wɔ apontow ase. Ɛbɛyɛ dɛn na afoforo atumi agye adi sɛ mabɛyɛ Yehowa Dansefo?” Ɛmfa ho sɛ nkurɔfo hyɛɛ Bruce sɛ ɔnyɛ apontow a wɔbɔ nnwom saw wɔ ase ho nhyehyɛe no, wampene. Ɔsram biako akyi no, ofii ase kaa asɛm no: “Na obiara a ɔwɔ mpɔtam hɔ no pɛ sɛ ohu nea enti a mabɛyɛ Dansefo no.” Ankyɛ koraa na ɔbɔɔ asu. Akyiri yi onyaa hokwan kɔɔ Asomfo Ntetee Sukuu no bi.\nAdemude a wɔhwehwɛ no gye adwuma kɛse. Nanso, sɛ adwuma a ɛte saa no sow aba a, hwɛ anigye kɛse a etumi yɛ! Na Jacky ne Bruno ne Damien to paanoo wɔ Paris. Jacky kyerɛkyerɛ mu sɛ: “Esiane sɛ na yɛyɛ adwuma bere nyinaa a na yɛntra fie nti, na ɛyɛ den sɛ obi benya yɛn.” Patrick, a ɔyɛ daa kwampaefo no hui sɛ adan nketewa wɔ wɔn fie a wɔte mu no soro ma enti osusuw sɛ ɛbɛyɛ sɛ nkurɔfo tete mu. Mfaso baa mmɔden a ɔbɔe sɛ ɔbɛkɔ wɔn a wɔtete mu no nkyɛn no so bere a awia bi ohui Jacky a na ɔretra hɔ bere tiaa bi no. Dɛn na efi mu bae? Nnamfo baasa no bɛyɛɛ Adansefo na wotumi nyaa adwuma foforo a ɛmaa wonyaa kwan yɛɛ teokrase dwumadi kɛse.\nWɔma Ahum no Yɛ Dinn\nNnansa yi, nsɛm ho amanneɛbɔfo bi a wɔwɔ France no kae sɛ Yehowa Adansefo yɛ nyamesom kuw a wɔn ho yɛ hu. Wɔ 1996 mu no, Adansefo no fi koma nyinaa mu kyekyɛɛ nkratawa soronko bi a wɔato din sɛ Yehowa Adansefo—Nea Ehia sɛ Wuhu bɛboro ɔpepem akron. Biribi pa fii mu bae.\nWɔbɔɔ mmɔden kɛse sɛ obiara nsa bɛka bi. Aban mpanyimfo pii kyerɛɛ nea Adansefo no yɛe no ho anisɔ. Kurow sohwɛfo bikyerɛwee sɛ: “Yehowa Adansefo ayɛ ade sɛ wɔakyekyɛ kratawa yi. Eyi atosɛm no fi hɔ.” Oduruyɛfo bi kae sɛ: “Mahwɛ adeyɛ a ɛte saa kwan bere tenten ni!” Ɔbarima bi a ɔwɔ Paris kyerɛwee sɛ: “Mikopuee Yehowa Adansefo—Nea Ehia sɛ Wuhu kratawa no bi so kenkanee. Mepɛ sɛ mihu pii na wɔne me bɛyɛ ofie Bible adesua a mintua hwee.” Obi nso kyerɛwee sɛ: “Meda mo ase sɛ moaka nokwasɛm no.” Katolekni bea bi ka kyerɛɛ Adansefo no sɛ: “O! Afei de moakasa mu!”\nBere a Adansefo nkumaa a wɔwɔ Paris ani gyei kɛse ne bere a wɔyɛɛ asɛnka adwuma wɔ Wiase Nyinaa Katolek Mmofra Da no wɔ 1997 mu no. Ɛwom sɛ na wim yɛ hyew paa de, nanso Adansefo bɛyɛ 2,500 na wɔkɔɔ ase. Wɔ nna kakraa bi mu no, wɔmemaa mmofra a wofi aman nyinaa so Amansan Nhoma nhomawa no 18,000. Sɛ Yehowa din ho adanse pa a wodii ne aba a wotwae no da nkyɛn a, ɔsatu no hyɛɛ Adansefo mmofra no den. Ababaa bi a otwaa bere a ɔde begye n’ahome so na ama watumi anya ɔsatu titiriw yi mu kyɛfa kɛse no kyerɛwee sɛ: “Yehowa wɔ nkurɔfo a wɔwɔ anigye wɔ asase so a wɔde wɔn ahoɔden hyɛ ne din anuonyam. Nnanu yi a nhyira pii wom no kyɛn ahomegye bere biara wɔ m’asetram! (Dwom 84:10)”\nNa February 28, 1998 yɛ mfirihyia 65 fi bere a Hitler hyɛ ma wɔbaraa Yehowa Adansefo a wɔwɔ Germany no. Adansefo a wɔwɔ France no kaee da yi denam Jehovah’s Witnesses Stand Firm Against Nazi Assault video a ɛkyerɛ amane a Yehowa nkurɔfo hui a woyii wɔ baabi a ɔmanfo hyia no so. Wɔtoo nsa frɛɛ nnipa bɛboro ɔpepem ason. Nsɛm a abakɔsɛm akyerɛwfo ne nnipa bi a wɔde wɔn koguu nneduaban ahorow mu kae no yɛɛ adansedi kɛse. Wɔ Paris no nnipa bɛboro 5,000 na wɔkɔhwɛɛ bi, na na nnipa pii a wɔnyɛ Adansefo ka ho.\nNnipa pii a wɔwɔ Paris no ani sɔ honhom fam hann no kɛse na wɔn ani gye ho sɛ Ahenni adawurubɔfo no hyerɛn kɛse sɛ akanea. Ɛma Yesu asɛm a ɔkae no bam sɛ: “Otwa adwuma no dɔɔso, na adwumayɛfo no de, wosua.” (Mateo 9:37) Mmɔden a Yehowa Adansefo bɔ sɛ wɔbɛka asɛm no ɛmfa ho nsɛnnennen biara no ama Paris adan Hann Kurow ankasa a ɛhyɛ Yehowa anuonyam.\nBaabi a Ɔmanfo Hyia\nTete Nneɛma Akorae a Ɛwɔ Louvre\n[Mfonini ahorow wɔ kratafa 10]\nWɔreka Bible mu asɛm no akyerɛ nnipa a wonni adagyew wɔ baabiara a wɔto wɔn\nShare Share Wɔhyerɛn Sɛ Akanea Wɔ Hann Kurow Mu\nw01 8/15 kr. 9-13\nNhoma a Mmabun Dodow no Ara Nkyerɛ Ho Anigye\nMmabunbere a Wobɛma Ayɛ Nea Mfaso Wɔ So\nWodi Nkonim Wɔ Ɔman Amanyɔ Mmara Asɛnnibea\nAbraham—Gyidi Ho Nhwɛso\nNya Gyidi Te Sɛ Abraham De No!\nMmrɛ Wɔ Papayɛ Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 15, 2001\nShare Share ƆWƐN-ABAN—NEA ADESUA NSƐM WOM August 15, 2001\nƆWƐN-ABAN—NEA ADESUA NSƐM WOM August 15, 2001


Solomon Dwom 4 | Intanɛt So Bible| Wiase Foforɔ Nkyerɛaseɛ\nSolomon Dwom 4:1-16\n4 “Hwɛ, me komam hemmaa, wo ho yɛ fɛ!+ Mise, wo ho yɛ fɛ! W’aniwa yɛ aborɔnoma aniwa+ wɔ wo nkataanim mu.+ Wo nhwi te sɛ mmirekyi+ a wɔresian Gilead+ bepɔw. 2 Wo sẽ te sɛ nguan+ a wɔatwitwa wɔn nhwi a wofi aguaree aba, nguan a wɔn nyinaa awowo nta a obiara ba nwui. 3 W’ano te sɛ hama kɔkɔɔ, na w’anom kasa yɛ dɛ.+ W’asontɔrem te sɛ granate akutu* a wɔapae mu abien, wo nkataanim mu.+ 4 Wo kɔn+ te sɛ Dawid abantenten+ a wɔde abo ahyehyɛ a akyɛm apem sensɛn ho, nnɔmmarima akyɛm+ nyinaa. 5 Wo nufu+ abien te sɛ awansammere nkumaa abien, ntafo a wɔredidi wɔ sukooko mu.”+ 6 “Mɛkɔ kurobow bepɔw ne ɛhyɛ koko+ so akosi sɛ mframa bɛbɔ brɛoo+ na sunsuma ayera.” 7 “Me komam hemmaa, w’ahoɔfɛ yɛ krabɛhwɛ,+ dɛm biara nni wo ho.+ 8 M’ayeforo,+ bra ma yemfi Lebanon, bra ma yemfi Lebanon+ nkɔ. Yemfi Amana ne Senir+ ne Hermon+ so nsian; ma yemfi agyata buw mu ne asebɔ mmepɔw so. 9 Me nuabea,+ m’ayeforo,+ mihu wo a na me yam ahye me, w’aniwa+ biako ne wo kɔnmuade mu kaa biako mpo ma me koma bɔ paripari. 10 Wo dɔ yɛ fɛ,+ me nuabea, m’ayeforo! Wo dɔ yɛ dɛ sen bobesa na wo ngo yɛ huam sen aduhuam biara!+ 11 M’ayeforo, w’ano sosɔ sɛ ɛwokyɛm.+ Ɛwo+ ne nufusu wɔ wo tɛkrɛma ase, na wo ntade mu hua te sɛ Lebanon hua.+ 12 Me nuabea te sɛ turo a wɔagye ho,+ m’ayeforo te sɛ turo a wɔato ho ban, asuti a wɔasɔw ano. 13 Wo honam te sɛ paradise turo a granate akutu ne nnuaba pa wom,+ lele nnua ne nerdo+ nnua; 14 ɛte sɛ nerdo+ ne safron,+ sibiri huamhuam+ ne anoatre+ ne ɛhyɛ nnua ahorow nyinaa, kurobow ne pɛprɛ+ ne nnuhuam atitiriw nyinaa;+ 15 ɛte sɛ turom asuti, asubura a ɛsɔw nsupa+ ne asuten a efi Lebanon.+ 16 Atifi mframa, sɔre; anafo mframa, bra.+ Bɛbɔ gu me turo so.+ Ma ne nnuhuam nsen.” “Ma me dɔfo mmra ne turom na ommedi emu nnuaba pa.”\nSolomon Dwom 4


Psalmen 58 HTB - Nnwom 58 ASCB\n1Mo sodifoɔ, ampa ara, moka asɛm a ɛtene anaa?\nMobu atɛntenenee wɔ nnipa mu anaa?\n2Dabi! Modwene ntɛnkyea wɔ mʼakomam\n3Amumuyɛfoɔ fom kwan firi awoɔ mu;\nwɔyɛ mmaratofoɔ firi awotwaa mu na wɔdi atorɔ.\n4Wɔn ano ɛborɔ te sɛ ɔwɔ deɛ.\nƐte sɛ ɔprammire a watɛn nʼaso,\n5a ɔnte ntafowayifoɔ dwom,\nna ne dwom dɛɛdɛ no mpo mfa ne ho.\n6Ao Onyankopɔn, bubu ɛse a ɛgu wɔn anom,\nAo Awurade, tutu agyata no sebɔmmɔfoɔ no gu!\n7Ma wɔntwa mu nkɔ sɛ nsunsuan;\n8Ma wɔnyɛ sɛ nwa pɛkyɛpɛkyɛ bi a ɔretene kɔ.\nMa wɔnyɛ sɛ ɔba a ɔwu wɔ awoeɛ na ɔnhunu owia.\n9Ansa na mo nkukuo bɛte nkasɛɛ ano yea,\nsɛ ɛyɛ mono anaa deɛ awo no, wɔbɛpra amumuyɛfoɔ akɔ.\n10Sɛ wɔtua amumuyɛfoɔ ka a, ateneneefoɔ ani bɛgye,\nna wɔbɛhohoro wɔn nan ho wɔ amumuyɛfoɔ mogya mu.\n11Afei nnipa bɛka sɛ, “Ampa ara, ateneneefoɔ kɔ so nya wɔn akatua;\nna ampa ara Onyankopɔn bi wɔ hɔ a ɔbu ewiase atɛn.”\nASCB : Nnwom 58


Akwaaba ɛba Twi Wikipedia so!\nMprenpren yɛwɔ atwerɛsɛm bɛyɛ 1,547 ɛwɔ Twi kasa mu.\nKojo Oppong Nkrumah ( Nawoda ne Oforisuo da etɔ so 5, afe 1982) yɛ Ghanani amanyɔni ne mmaranimfoɔ . Ɔyɛ mmarahyɛbeguani a ogyina hɔ ma Ofoase-Ayirebi abatoɔ mpesua so.Wɔ woo Kojo Oppong Nkrumah wɔ Koforidua a ɛwɔ apuei fam wɔ Ghana. Nawofo ne Kwame Oppong Nkrumah ne Felicia Oppong Nkrumah. Na ne maame yɛ ɔkyerɛkyerɛfo na na ne papa nso kyerɛ ade nanso, akyire ogyae ade kyerɛ kɔyɛɛ adwuma wɔ sika korabea.\nDella Sowah (wɔ woo no November da ɛtɔ 23, afe 1959) yɛ Ghanani soafo abediakyire ma bobeasu, mmɔfra ne ahobammɔ asoeɛ. Ɔsan nso yɛ mmarahyɛ baguani a ogyina hɔ ma Kpando mpɛsua so. Wɔ woo Sowah wɔ Kapndo a ɛwɔ Frao mantam mu wɔ August da a ɛtɔ so 23, afe 1956 mu.\nSika Dwa Kofi a esi Hwedɔm Dwa so wɔ afe apem ahankro aduasa-nnum (1935) mu.\nSɛ Okomfo Anokye na ɔfrɛɛ Sika Dwa no efirii wiem ma no besii Asantehene a ɔdikan, Osei Tutu ɛserɛ so? Wonim sɛ saa berɛ no mu no, na ahenwa bi saa ɛdan amammerɛ ahyɛnso soronko a ɛfa ɔhene biara amamuo ho, nanso dodoɔ no ara gyidi sɛ Sika Dwa Kofi ɛyɛ ahyɛnso bi a na Asantefoɔ - wɔn a wɔte aseɛ, wɔn a wáwu ɛne wɔn a afei na yɛrebɛwo wɔn nyinaa homhom ɛwɔ mu.?\nSɛ Yaa Asantewaa na ne nua barima Nana Akwesi Afrane Opese a ɔyɛ Ejisuhene na ɔpaw no. ɔdii Asantefoɔ ko a yɛfrɛ no sikadwa ko na yɛsan frɛ no Yaa Asantewaa ko a atia Abrɔfo a wɔdi yɛn so?\nYɛ yi fii "https://tw.wikipedia.org/w/index.php?title=Kratafa_Titiriw&oldid=31697"\nNsesae ba kratafa yi so da 9 Ɔpɛnimma 2021, mmere 20:27.


Korintofo II 10 NA-TWI - 2 Coríntios 10 OL | Biblica\nKorintofo II 10 NA-TWI - 2 Coríntios 10 OL\nKorintofo II 10\n1Me, Paulo a, sɛ mewɔ mo nkyɛn a meyɛ mmerɛw na sɛ minni mo nkyɛn nso a me koko yɛ duru ma mo no, na mitu saa fo yi. Mesrɛ me Kristo a ɔyɛ ɔyamyefo no din mu sɛ: 2 Sɛ meba hɔ a, monnhyɛ me mma menkasakasa mo anim. Minim yiye sɛ me bo betumi ayɛ duru wɔ nnipa a wɔka se wiase adwene na yɛde di dwuma no no so. 3 Ɛyɛ nokware sɛ, yɛte wiase nanso yennyina wiasesɛm so wɔ yɛn ko mu. 4 Akode a yɛde ko no mfi wiase. Ɛyɛ Onyankopɔn akode a ano yɛ den a yebetumi de asɛe atamfo mpampin a wɔabobɔ. Yɛsɛe akyinnyehunu. 5 Yɛsɛe akwansiwde biara a etia Onyankopɔn ho nimdeɛ no. Yɛto adwene biara nnareka ma wɔtie Kristo. 6 Sɛ mo setie wie pɛyɛ na mosan yɛ asoɔden ɔkwan biara so a, yɛbɛtwe mo aso.\n7 Sɛnea nneɛma te no ara na muhu. Obi wɔ hɔ a ɔkari ne ho ka se, ɔyɛ Kristo de? Onii no nkari ne ho bio nhwɛ efisɛ, yɛn nso yɛyɛ Kristo de sɛnea ɔno nso yɛ ne de no. 8 Ɛnyɛ me aniwu sɛ aba sɛ mede tumi a Awurade de ama me sɛ memfa nhwɛ mo na munnyin na memmfa nnsɛe mo no bɛhoahoa me ho. 9 Mempɛ sɛ mudwen sɛ mede me nkrataa a mekyerɛw mo no rehunahuna mo.\n10 Obi bɛka se, “Paulo nkrataa mu nsɛm no yɛ yaw nanso sɛ ɔba yɛn nkyɛn nso a, ɔyɛ bɔkɔɔ na ne nsɛm nso nka hwee!” 11 Ɛsɛ sɛ saa onipa no te ne ho ase sɛ, nsonoe biara nna nsɛm a ɛwɔ yɛn nkrataa a yɛkyerɛw bere a yenni mo nkyɛɛ no, ne nea sɛ yɛwɔ mo nkyɛn a, yɛyɛ no mu.\n12 Ɛyɛ nokware, yerentumi mfa yɛn ho ntoto wɔn a wɔfa wɔn ho sɛ wɔn asetena korɔn no ho. Saa nnipa no yɛ nkwaseafo! Wɔnam wɔn ho a wɔde wɔn ho toto wɔn ho wɔn ho no so bu wɔn ho atɛn.\n13 Yɛn de, yɛn ahohoahoa no ntra beae bi. Yɛn ahohoahoa no ntra dwuma a Onyankopɔn atu yɛn sɛ yɛnyɛ a mo mu adwumayɛ ka ho no. 14 Esiane sɛ mowɔ saa tebea no mu nti, yɛbaa mo nkyɛn bɛkaa Asɛmpa a ɛfa Kristo ho no a, yɛantra. 15 Eyi nti yɛmfa adwuma a nkurɔfo ayɛ atra Onyankopɔn beae a wahyɛ so no nhoahoa yɛn ho. Nea yɛrepɛ ne sɛ mo gyidi ase betim na ɛnam so ama yɛatumi ayɛ mo mu adwuma a yɛntra beae a Onyankopɔn ahyɛ no.\n16 Na yɛnam so atumi aka Asɛmpa wɔ aman foforo so a yɛremfa adwuma a obi nim yɛ a ɔfoforo ayɛ no nhoahoa yɛn ho.\n17 Kyerɛwsɛm no ka se, “Obiara a ɔpɛ sɛ ɔhoahoa ne ho no nhoahoa no wɔ ade a Awurade ayɛ mu.” 18 Efisɛ, ɛnyɛ ka a onipa bɛka ne ho asɛm pa no na ɛma Onyankopɔn gye no to mu na mmom onipa a Onyankopɔn no ara bɛka ne ho asɛm pa no na ogye no to mu.\nNA-TWI : Korintofo II 10


ኢያሱ 2 NASV – Yosua 2 AKCB | Biblica\nኢያሱ 2 NASV – Yosua 2 AKCB\nRahab Bɔ Akwansrafo Ho Ban\n1Afei, Yosua somaa akwansrafo baanu wɔ kokoa mu fii Israelfo atenae a ɛwɔ Sitim. Ɔka kyerɛɛ wɔn se, “Monkɔsra asase a ɛda Yordan agya no, ne titiriw nea atwa Yeriko ho ahyia no.” Enti, mmarima baanu no sii mu koduu oguamanfo bi a ne din de Rahab fi, na wɔtenaa hɔ anadwo no.\n2Obi kɔka kyerɛɛ Yerikohene se, “Anadwo yi ara, Israelfo no bi aba ha a wɔrebɛsra asase yi.” 3Enti Yerikohene soma kɔɔ Rahab nkyɛn kɔka kyerɛɛ no se, “Fa mmarima a wɔabɛsoɛ wo no ma yɛn. Wɔyɛ akwansrafo a wɔrebɛsra yɛn asase yi ahwehwɛ ɔkwan a wɔbɛfa so atow ahyɛ yɛn so.”\n4Rahab a na ɔde mmarima baanu no asie no buae se, “Mmarima no baa me ha de, nanso minnim faako a wofi bae. 5Ade reyɛ asa a wɔrebɛtoto kuropɔn no apon mu no na wɔkɔe, nso manhu faako a wɔfae. Sɛ moyɛ ntɛm tiw wɔn a, ebia, mobɛto wɔn.” 6(Nanso, na ɔde wɔn akɔhyɛ ɔdan atifi, akohintaw ɔfo a waboa ano akuwakuw ase.) 7Enti, ɔhene asomafo no sii mu sɛ wɔrekɔhwehwɛ akwansrafo no wɔ ɔkwan a ɛkɔ Asubɔnten Yordan asutwabea hɔ. Asomafo no fi hɔ ara pɛ na wɔtotoo kuropɔn no apon mu.\n8Ansa na akwansrafo no rebɛda anadwo no, Rahab kɔɔ ɔdan no atifi ne wɔn kɔkasae se, 9“Minim sɛ Awurade de saa asase yi ama mo. Yɛn nyinaa suro mo. Yɛn mu biara abɔ huboa. 10Yɛate sɛnea Awurade maa Po Kɔkɔɔ no yow ma munyaa kwan faa mu bere a mufii Misraim no. Na yenim sɛnea moyɛɛ Sihon ne Og a na wɔyɛ Amorifo ahemfo wɔ Asubɔnten Yordan apuei fam no ne sɛnea mosɛee wɔn nkurɔfo pasaa no. 11Ɛnyɛ nwonwa sɛ yɛn koma atu na yɛabɔ huboa. Obiara nni akokoduru a sɛ ɔte nsɛm a ɛte sɛɛ a, ɔbɛko. Na Awurade, mo Nyankopɔn no, ne otumfo Nyankopɔn a ɔwɔ ɔsorosoro ne asase ase.\n12“Enti momfa Awurade nka ntam nkyerɛ me se, esiane sɛ maboa mo nti, mobɛyɛ me ne mʼabusuafo adom. Momfa biribi nsi mo bɔhyɛ so se, 13moko fa Yeriko a, morenkum me ne mʼagya ne me na, me nuabarimanom ne nuabeanom ne wɔn ho nnipa nyinaa.”\n14Mmarima no penee so kae se, “Yɛde yɛn nkwa si yɛn bɔhyɛ so. Sɛ woanyi yɛn amma na sɛ Awurade de asase no ma yɛn a, yebedi yɛn bɔhyɛ so.”\n15Esiane sɛ wosii Rahab fi sii kurow no fasu so nti, ɔde hama sian wɔn faa mfɛnsere mu maa wosii fam. 16Afei ɔka kyerɛɛ wɔn se, “Munguan mfa bepɔw so man no so. Momfa mo ho nsie nnansa kosi sɛ atiwfo no a wɔrehwehwɛ mo no bɛsan wɔn akyi ansa na moakɔ mo kwan.”\n17Ansa na mmarima no bɛkɔ no, wɔka kyerɛɛ no se, “Yɛbɛbɔ mo nkwa ho ban 18na mmom, gyaw hama kɔkɔɔ a ɛsɛn wo mfɛnsere ano no na ma wʼabusuafo a ɛyɛ wʼagya, wo na, wo nuabarimanom ne wɔn abusuafo nyinaa mmɛhyɛ ofi no mu a wɔnnkɔ baabiara. 19Sɛ wopue si abɔnten a, wobekum wɔn nyinaa na obi ntumi mmɔ yɛn sobo sɛ yɛabu yɛn ntam so. Na yɛka ntam sɛ, obiara a ɔhyɛ ofi yi mu no, wɔrenkum no. Obiara nso renteɛ ne nsa wɔ wɔn so. 20Na sɛ wudi yɛn huammɔ de a, ntam yi nnkyekyere yɛn ɔkwan biara so.”\n21Ɔbea no buae se, “Mepene mo nhyehyɛe no nyinaa so.”\nOgyaa wɔn kwan, bere a hama kɔkɔɔ no sɛn ofi no mfɛnsere no ano.\n22Akwansrafo no kɔɔ bepɔw asase no so kɔtenaa hɔ nnansa. Atiwfo no hwehwɛɛ ɔkwan no so baabiara, san kɔɔ wɔn kurom a wɔanhu akwansrafo no wɔ baabiara. 23Afei akwansrafo baanu no sian fii bepɔw asase no so twaa Asubɔnten Yordan bɛkaa nsɛm a ɛtoo wɔn nyinaa kyerɛɛ Yosua. 24Wɔkae se, “Ampa ara Awurade de asase no nyinaa bɛma yɛn, efisɛ yɛn ho hu atɔ nnipa a wɔwɔ asase no so nyinaa so.”\nAKCB : Yosua 2


“Na Yehowa Werɛ Mfii Me” | Bible Tumi Sesa Nnipa\nASƐM A ƐDA SO Owu Nwowɔe\nASƐM A ƐDA SO Onipa Pere Nkwatenten\nASƐM A ƐDA SO Nnipa Wu a na Ɛnsae!\nYEHOWA DANSENI BI NE OBI BƆ NKƆMMƆ Adɛn Nti na Onyankopɔn Ama Kwan Ma Amanehunu Rekɔ So?\nBIBLE TUMI SESA NNIPA “Na Yehowa Werɛ Mfii Me”\nOwusɔre—Anidaso a Ɛwɔ Hɔ Ma Awufo\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Macedonian Malagasy Malay Maltese Maya Nepali Norwegian Nyaneka Nzema Otetela Papiamento (Aruba) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Xhosa Yoruba Zulu\nƆwɛn-Aban | January 2014\n“Na Yehowa Werɛ Mfii Me”\nSusana Plasín Udías anom asɛm\nAFE A WƆWOO NO: 1922\nƆMAN A OFI MU: SPAIN\nTEBEA A NA ƆWOM: KATKIST\nSpain atifi fam kurow bi a wɔfrɛ no Bilbao no, ɛhɔ na wɔwoo me. Ná ɛhɔfo nyɛ asikafo nanso na wɔwɔ wɔn biribi di. Ná yɛyɛ mmofra baanan; me na na meto so abien. Ná yɛyɛ Katolekfo mapa, na da biara na mekɔ Mass. Minyaa mfe 23 no, mebɛyɛɛ tikyani. Ná m’ani gye tikya adwuma no ho paa, enti meyɛɛ no mfe 40. Mekyerɛɛ nneɛma bebree, nanso nea na ne kyerɛ yɛ me dɛ paa ne Katolek asɔre no ho nsɛm. Ná meyɛ katkist nso, na edu anwummere a, mekyerɛ mmabaa no ade sɛnea ɛbɛyɛ a wobetumi afi ase akɔ Awurade adidi.\nMinyaa aware pa, nanso edii mfe 12 na me kunu wu gyaw mmabea baanan guu me so. Saa bere no, na madi mfe 33 pɛ! Ná ɛyɛ me sɛ Katolek gyidi a mewom no bɛkyekye me werɛ, nanso na nsɛm bi da so kyere m’adwene. Ná metaa bisa me ho sɛ: ‘Sɛ Kristo agye yɛn nkwa a, ɛnde adɛn nti na nnipa da so wuwu? Apapafo bɛkɔ soro a, adɛn nti na yɛbɔ mpae sɛ Onyankopɔn Ahenni mmra?’ Asɛmmisa a na ɛhaw me paa ne sɛ: ‘Sɛ yewu na Onyankopɔn bebu yɛn atɛn ma yɛakɔ soro anaa mfinimfinibea anaasɛ ɔbonsam gya mu a, ɛnde adɛn nti na ɛsɛ sɛ yefi hɔ begye yɛn atemmu a edi akyiri?’\nMede saa nsɛmmisa yi too asɔfo bi anim. Wɔn mu baako buae sɛ: “Minnim; kobisa sɔfopanyin. Adɛn nti koraa na ɛsɛ sɛ wode haw wo ho? Sɛ́ wugye Onyankopɔn di, meboa? Ɛno ara ye!” Nanso mekɔɔ so ara hwehwɛɛ nsɛm no ho mmuae. Akyiri yi mikotiee Katolek asɔre mpanyimfo (Jesuitfo) bi nkyerɛkyerɛ, na mikotiee Pentekostfo ne Animadefo bi nso. Nanso obiara antumi amma me mmuae a ɛtɔ asom.\nBere a midi boroo mfe 60 no, sukuuni akwadaa bi a wadi mfe ason too nsa frɛɛ me ma mekɔɔ Yehowa Adansefo nhyiam bi. Nea mikohui ne nea mekɔtee nyinaa, m’ani gyee ho, nanso saa bere no, na minni adagyew, enti me ne Adansefo no antoa so. Mfe abien twaa mu no, Adansefo awarefo bi a wɔn din de Juan ne Maite baa me fie. Mede abosome abiɛsa ne wɔn pɛsɛpɛsɛɛ Bible mu, na afei ɛdanee Bible adesua.\nNá memfa adesua no nni agoru koraa. Mede Bible nkyerɛase abiɛsa na esuaa ade sɛnea ɛbɛyɛ a mɛhwehwɛ biribiara mu frenkyemm ahu sɛ nea Yehowa Adansefo kyerɛkyerɛ no yɛ nokware anaa. Ankyɛ koraa na mihui sɛ sɛɛ gyidi a mikura no, ntease biara nnim. Mibehui sɛ nea migye di dedaw no ne nea meresua fi Bible mu no, nsonsonoe kɛse da ntam, na ɛhaw me paa. Asɛm no bɔɔ me pusa, efisɛ me gyidi dedaw no yɛɛ sɛ dua bi a ase atim a ɛretutu.\nNa minim sɛ ɛyɛ agyapade kɛse\nAfei, me kunu a ɔto so abien yaree denneennen wui. Saa bere no ara nso na mekɔɔ pɛnhyɛn, na mitu fii Bilbao kakra. Juan ne Maite nso tu fii hɔ. Awerɛhosɛm ne sɛ migyaee Bible adesua no, nanso me komam paa de, na minim sɛ ɛyɛ agyapade kɛse. Me werɛ amfi da.\nMfe 20 akyi, bere a na madi mfe 82 no, Juan ne Maite san baa Bilbao, na wɔbɛsraa me. Mihuu wɔn no, sɛnea m’ani gyei de, ɛnyɛ ano bi ni! Mihui sɛ na Yehowa werɛ mfii me, enti mesan hyɛɛ m’adesua no ase bio. Juan ne Maite nyaa me ho abotare paa, efisɛ mibisa asɛm ma woyi ano koraa a, ɛwom ara a na masan akɔfa aba bio. Ná mepɛ sɛ wotĩ mu kyerɛ me, efisɛ ɛno bɛma mahu nea Bible kyerɛkyerɛ no yiye, na matumi ayi me koma afi me gyidi dedaw no so. Afei nso na mepɛ sɛ mete ase yiye na matumi akyerɛkyerɛ Bible mu nokwasɛm mu akyerɛ me nnamfo ne m’abusuafo.\nMidii mfe 87 no, afei de mebɔɔ asu, na saa da no paa na m’ani gyei wɔ m’asetenam. Yehowa Adansefo ɔmansin nhyiam bi ase na mebɔɔ asu. Asafo mu panyin bi maa ɔkasa a egyina Bible so kyerɛɛ asubɔfo no. Asɛm no kaa me koma ma metee nisu. Ɛyɛɛ sɛ me na Yehowa rekasa kyerɛ me. Adansefo a na wɔwɔ nhyiam no ase no, na bebree nnim me, nanso mebɔɔ asu wiei no, wɔbɛmaa me ayekoo!\nNá minim paa sɛ Yesu Kristo ne “ɔkwan no.” (Yohane 14:6) Nanso Yehowa a Yesu kyerɛ yɛn kwan kɔ ne nkyɛn no, Bible adesua no ma mibehuu no yiye. Seesei, mitumi bɔ Onyankopɔn mpae, na mihu no sɛ m’Agya ne m’Adamfo. Mekenkanee nhoma a wɔato din Bɛn Onyankopɔn * no, na ɛsesaa me koraa. Mfiase no, mede anadwo biako kenkan ne nyinaa! Mihui sɛ Yehowa yɛ mmɔborɔhunufo, na ɛkaa me koma paa.\nMitwa m’ani hwɛ mfe dodow a mede hwehwɛɛ nokware no a, ɛma Yesu asɛm yi ba me tirim: “Monkɔ so mmisa, na wɔde bɛma mo; monkɔ so nhwehwɛ, na mubehu; monkɔ so mmom, na wobebue mo.” (Mateo 7:7) Seesei a manya mmuae a mahwehwɛ akyɛ no, sɛ meka ho asɛm kyerɛ nkurɔfo a, ɛma m’ani gye boro so.\nMadi mfe 90, nanso Yehowa ho nimdeɛ a mewɔ no sua koraa. Nhyiam a mɛkɔ wɔ Ahenni Asa so biara som bo ma me, efisɛ ɛhɔ na minya nimdeɛ a edi mu, na ɛhɔ ara nso na me ne me nuanom mmea ne mmarima bɔ fekuw. Mehwɛ kwan sɛ mɛsan akyerɛ nkurɔfo ade bio wɔ Paradise a ɛreba asase so no mu. (Adiyisɛm 21:3, 4) M’ani da so paa sɛ mehu m’adɔfo a wɔawuwu no bio na manya kwan akyerɛkyerɛ wɔn Bible mu nokwasɛm. (Asomafo Nnwuma 24:15) Me ho pere me sɛ mɛma wɔahu ade kɛse a Yehowa yɛ maa me wɔ me mmerewabere mu!\n^ nky. 15 Yehowa Adansefo na wotintimii.\nJanuary 2014 | Sɛ Nnipa Wu a na Asa?\nƆWƐN-ABAN January 2014 | Sɛ Nnipa Wu a na Asa?


Песнь Сулаймона 4 CARST - Nnwom Mu Dwom 4 ASCB\n1Wo ho yɛ fɛ, me dɔfoɔ!\nWʼaniwa a ɛhyehyɛ wo nkatanimu mu no te sɛ aborɔnoma.\nWo nwi te sɛ mpapokuo a\nwɔresiane Gilead Bepɔ.\n2Wo se te sɛ nnwankuo a wɔatwitwa wɔn ho nwi foforɔ,\na wɔfiri adwareɛ.\nWɔnam mmienu mmienu\nna wɔn mu biara nyɛ ankonam.\n3Wʼanofafa te sɛ koogyan ahoma;\nWʼasontorɔ mu a ɛhyɛ wo nkatanimu mu\nte sɛ ateaa aduaba fa.\na ne nyinaa yɛ akofoɔ kyɛm.\n5Wo nufu mmienu te sɛ atwe mma mmienu,\natwe mma ntafoɔ a\nwɔdidi wɔ sukooko mu.\n6Ɛnkɔ si sɛ adeɛ bɛkye,\nama sunsum adwane no,\nmɛkɔ kurobo bepɔ\nne aduhwam nkokoɔ no so.\n7Me dɔfoɔ, wo ho yɛ fɛ papa;\nwo ho nni ɛdɛm biara.\n8Ma yɛn mfiri Lebanon, mʼayeforɔ,\nwo ne me mfiri Lebanon nkɔ.\nSiane firi Amana atifi bra,\nfiri Senir atifi, Hermon apampam hɔ,\nfiri agyata buo mu\nne mmepɔ a asebɔ dɛɛdɛɛ hɔ.\n9Woagye mʼakoma abɔ so, me nuabaa, mʼayeforɔ;\nwoagye mʼakoma abɔ so\nwode wʼani a ɛbɔɔ me soɔ,\nne wo kɔnmuadeɛ mu ɔbohemaa baako.\n10Wo dɔ yɛ ahomeka, me nuabaa, mʼayeforɔ!\nHwɛ wo dɔ sɔ ani sene bobesa,\nna wʼaduhwam yɛ hwam sene pɛperɛ biara.\n11Adɔdɔdeɛ firi wʼano sɛ ɛwokyɛm, mʼayeforɔ;\nnufosuo ne ɛwoɔ wɔ wo tɛkrɛma ase.\nWo ntadeɛ mu hwa te sɛ Lebanon deɛ.\n12Wote sɛ turo a wɔato ano ɛpono mu, me nuabaa, mʼayeforɔ;\nwoyɛ asutire a wɔagye ho ban, asubura a wɔasɔ ano.\n13Wo nnua yɛ nnuabafuo so ateaa\na ɛso aba pa,\n14nnuannua ne mmɛtire,\na ohwamfufuo nnua hodoɔ,\nkurobo ne dupapoɔ\nne pɛperɛ papa ahodoɔ nyinaa ka ho.\n15Woyɛ turo mu asubura.\nWoyɛ ɔtadeɛ a nsuo tene firi mu\nsane firi Lebanon.\nBra, anafoɔ fam mframa!4.16 Mframa a ɛbɔ firi atifi fam no mu dwo enti ɛma nnuaba yɛ foforɔ daa. Mframa a ɛbɔ firi anafoɔ fam no mu yɛ hye na ɛma nnuaba no bere. Ne mmienu ka bɔ mu a, ɛma mframa a ɛyɛ hwam fa turo no mu.\nsɛdeɛ ɛbɛyɛ a ne hwa no bɛgyegye hɔ.\nMa me dɔfoɔ mmra ne turo mu\nASCB : Nnwom Mu Dwom 4


Atemmufo 20 | Intanɛt So Bible| Wiase Foforɔ Nkyerɛaseɛ\n20 Enti Israelfo nyinaa fii adi,+ na asafo no boaboaa wɔn ano te sɛ onipa biako,+ fi Dan+ kosi Beer-Seba+ ne Gilead+ asase so, na wɔkɔɔ Yehowa anim wɔ Mispa.+ 2 Ɛnna Israel man ne mmusua no nyinaa mu atitiriw, asraafo mpem ahanan a wɔnam fam a wɔtwe nkrante,+ begyinaa nokware Nyankopɔn+ man asafo mu. 3 Na Benyaminfo tee sɛ Israelfo aforo kɔ Mispa.+ Ɛnna Israelfo kae sɛ: “Amumɔyɛde a ɛte sɛɛ fi he?+ Monka mma yentie.” 4 Afei Lewini+ a wokum ne yere no kae sɛ: “Me ne me yefam+ kɔɔ Benyaminfo kurow Gibea+ mu sɛ yɛrekɔpɛ baabi ada. 5 Na Gibeafo baa me so betwaa ofie a mete mu no ho hyiae anadwo no. Anka me na wɔrepɛ me akum me, na wɔfaa me yefam ne no dae+ ma owui.+ 6 Enti misoo me yefam no mu twitwaa no mu de kɔɔ Israel asase nyinaa so,+ efisɛ wɔabɔ ahohwibra+ ayɛ aniwude wɔ Israel.+ 7 Afei Israelfo, mo nyinaa monkyerɛ mo adwene na momma yɛn afotu+ wɔ ha.” 8 Ɛnna ɔman no nyinaa sɔre gyinae sɛ onipa biako+ kae sɛ: “Yɛn mu biara renkɔ ne ntamadan mu, na yɛn mu biara renkɔ ne fie.+ 9 Na nea yɛde bɛyɛ Gibea ni: Momma yɛmmɔ ntonto+ nkɔ ne so. 10 Israel mmusua nyinaa mu, yebeyi mmarima du afi mmarima ɔha biara mu, ɔha afi apem biara mu, apem afi mpem du biara mu, na wɔbɛma ɔman no aduan ma wɔakɔ Benyaminfo kurow Gibea so, efisɛ wɔayɛ aniwude+ wɔ Israel.” 11 Enti Israel mmarima nyinaa ka boom kɔɔ kurow no so sɛ onipa biako. 12 Afei Israel mmusua no somaa mmarima kɔɔ Benyaminfo+ nyinaa nkyɛn kɔkae sɛ: “Amumɔyɛde bɛn na wɔayɛ wɔ mo mu yi?+ 13 Munyi mmarima+ ahuhufo+ a wɔwɔ Gibea+ no mmra mma yenkum wɔn,+ na yenyi mmusu biara mfi Israel.”+ Nanso Benyaminfo no antie nea wɔn nuanom Israelfo reka no.+ 14 Na Benyaminfo no boaboaa dɔm ano fi wɔn nkurow mu kɔɔ Gibea sɛ wɔne Israelfo no rekɔko. 15 Enti saa da no Benyaminfo boaboaa asraafo mpem aduonu asia+ ano fii nkurow ahorow mu; ɛsono Gibeafo mmarima ahanson a wɔboaboaa wɔn ano no. 16 Dɔm yi nyinaa mu mmarima a wɔapaw wɔn ahanson yɛ abenkumma.+ Sɛ nhwi mpo sɛn hɔ a, wɔn mu biara betumi atow ɔbo+ atew a ɔmfom. 17 Wuyi Benyaminfo fi mu a, Israelfo mmarima a wɔboaboaa wɔn ano si mmarima mpem ahanan a wɔtwe nkrante.+ Ná wɔn mu biara aben wɔ ɔko mu. 18 Na Israelfo siim foro kɔɔ Betel kobisaa Onyankopɔn+ sɛ: “Yɛn mu hena na onni kan ne Benyaminfo nkɔko?”+ Ɛnna Yehowa kae sɛ: “Yuda nni kan.”+ 19 Afei Israelfo sɔree anɔpa, na wɔboaboaa wɔn ano sɛ wɔrekɔ Gibea so. 20 Na Israel mmarima fii adi sɛ wɔne Benyaminfo rekɔko, na Israel mmarima no hyehyɛɛ wɔn ho de ɔko no kohyiaa wɔn wɔ Gibea. 21 Saa da no, Benyaminfo no fi Gibea+ bekunkum Israelfo mmarima mpem aduonu abien guu hɔ.+ 22 Nanso Israelfo no de akokoduru san hyehyɛɛ wɔn ho kɔɔ faako a wɔkoe da a edi kan no. 23 Na Israelfo kosui+ wɔ Yehowa anim kosii anwummere, na wobisaa Yehowa sɛ: “Yɛnsan ne yɛn nua Benyamin nkɔko anaa?”+ Ɛnna Yehowa buae sɛ: “Monkɔ no so.” 24 Enti da a ɛto so abien no, Israelfo twiw bɛn Benyaminfo.+ 25 Na Benyaminfo fi Gibea behyiaa wɔn da a ɛto so abien no, na saa da no nso wokunkum Israel asraafo, mmarima a wɔtwe nkrante,+ mpem dunwɔtwe guu asase no so.+ 26 Afei Israelfo+ nyinaa, ɔman no nyinaa, foro kɔɔ Betel kosui,+ na wɔtenatenaa Yehowa anim dii mmuada+ kosii anwummere na wɔbɔɔ ɔhyew afɔre+ ne asomdwoe afɔre+ wɔ Yehowa anim. 27 Akyiri yi Israelfo kobisaa Yehowa,+ efisɛ saa bere no na nokware Nyankopɔn apam adaka+ no si hɔ. 28 Ná Aaron ba Eleasar ba Finehas+ na ogyina adaka no anim,+ na ɔkae sɛ: “Mensan nkɔ ne me nua Benyamin nkɔko anaa minnyae?”+ Ɛnna Yehowa kae sɛ: “Kɔ, efisɛ ɔkyena mede no bɛhyɛ wo nsa.”+ 29 Afei Israel maa mmarima kɔtɛw+ Gibea ho nyinaa hyiae. 30 Da a ɛto so abiɛsa no, Israelfo kɔɔ Benyaminfo so, na wɔhyehyɛɛ wɔn ho sɛ wɔne Gibeafo rekɔko sɛnea wɔyɛe kan no.+ 31 Na bere a Benyaminfo fii adi behyiaa dɔm no, wɔtwee wɔn fii kurow no mu.+ Na sɛnea wɔyɛe kan no, wɔtow hyɛɛ wɔn so kunkum nnipa no bi wɔ tempɔn a ɛkɔ Betel+ ne nea ɛkɔ Gibea+ no so. Israel+ mmarima bɛyɛ aduasa totɔe wɔ wuram. 32 Enti Benyaminfo no kae sɛ: “Wɔretotɔ wɔ yɛn nsa ano te sɛ kan no.”+ Na Israelfo no kae sɛ: “Momma yenguan,+ na yɛntwe wɔn mfi kurow no mu mmra tempɔn no so.” 33 Enti Israelfo nyinaa fii wɔn asoɛe kohyiaa Baal-Tamar, na Israelfo a wɔkɔtɛw+ Gibea+ mpɔtam no nso fii faako a wɔtɛw no bae. 34 Ɛnna mmarima mpem du a wɔapaw wɔn afi Israelfo nyinaa mu no baa Gibea anim, na ɔko no mu yɛɛ den, nanso na Benyaminfo no nnim sɛ asɛm rebɛto wɔn.+ 35 Na Yehowa de Benyaminfo+ no hyɛɛ Israelfo nsa ma wodii wɔn so nkonim. Enti saa da no, Israelfo kunkum Benyamin asraafo, mmarima a wɔtwe nkrante,+ mpem aduonu anum ne ɔha. 36 Nanso Benyaminfo susuwii sɛ wobedi Israel so nkonim, efisɛ na Israelfo no ama Benyaminfo kwan kɛse.+ Israelfo no yɛɛ saa efisɛ na wɔde wɔn ani ato wɔn a wɔakɔtɛw Gibea nkyɛn baabi no so. 37 Na wɔn a wɔkɔtɛwee+ no nyinaa bɔɔ twi kɔɔ Gibea.+ Afei wɔtow hyɛɛ kurow no so, na wɔtrɛw wɔn mu de nkrante kunkum wɔn nyinaa.+ 38 Saa bere yi na Israelfo ne mmarima a wɔkɔtɛwee no ahyehyɛ ho sɛ wɔbɛma wusiw afi kurow no mu aforo akɔ wim.+ 39 Bere a Israelfo dan wɔn ho wɔ ɔko no mu no, Benyaminfo tow hyɛɛ Israelfo bɛyɛ aduasa so kunkum wɔn,+ na wɔkae sɛ: “Nkogu ara na wɔredi te sɛ kan ko no mu.”+ 40 Wusiw no fi kurow no mu foro+ kɔɔ wim kumɔnn.+ Enti bere a Benyaminfo dan wɔn ani no, wohui sɛ ogya da kurow mũ no nyinaa mu ma wusiw ayɛ wim kumɔnn.+ 41 Ɛnna Israel mmarima no dan wɔn ho,+ na Benyaminfo no bɔɔ hu,+ efisɛ na wɔahu sɛ asɛm ato wɔn.+ 42 Enti woguan fii Israelfo anim de wɔn ani kyerɛɛ sare so, nanso akofo no taa wɔn, na mmarima a wofi kurow no mu reba no kunkum wɔn wɔ wɔn mu. 43 Wotwaa Benyamin ho hyiae,+ na wɔtaa no ma wannya ne ho atwaye.+ Wotiatiaa no so wɔ Gibea+ ntentenso wɔ apuei. 44 Enti Benyaminfo mmarima akatakyi+ mpem dunwɔtwe totɔe. 45 Afei wɔdan wɔn ho guan kɔɔ sare so, Rimmon+ botan so. Na wokunkum mmarima mpemnum wɔ atempɔn+ no so sɛ ntoso. Wɔtaa wɔn koduu Gidom, na wokunkum mmarima mpem abien kaa ho. 46 Saa da no, Benyamin asraafo, mmarima akatakyi a wɔtwe nkrante,+ a wowuwui nyinaa si mpem aduonu anum. 47 Na mmarima ahansia guan kɔɔ sare so, Rimmon+ botan so. Na wɔtenaa Rimmon botan no so asram anan. 48 Afei Israelfo no san baa Benyaminfo so na wɔde nkrante kunkum wɔn a wɔwɔ kurom nyinaa, fi nnipa so kosi mmoa so, na wɔsɛee biribiara a wohui.+ Na kurow biara a wohui nso, wɔde ogya toom.+


Забур 99 CARS - Nnwom 99 ASCB\n1Awurade di ɔhene,\nɔte nʼahennwa so wɔ Kerubim ntam,\nma asase nwoso.\n2Awurade a ɔwɔ Sion yɛ kɛseɛ;\nwɔama ne so wɔ amanaman nyinaa mu.\n3Ma wɔnkamfo wo din a ɛso na ɛyɛ nwanwa no.\n4Ɔhene no yɛ kɛseɛ, ɔdɔ atɛntenenee,\nwayɛ deɛ ɛyɛ na ɛtene\n5Momma Awurade, yɛn Onyankopɔn so\nna monsɔre no wɔ ne nan ntiasoɔ anim;\n6Na Mose ne Aaron ka nʼasɔfoɔ no ho,\nna ɔgyee wɔn so.\n7Ɔfiri omununkum dum mu kasa kyerɛɛ wɔn;\nwɔdii mmara ne ahyɛdeɛ a ɔmaa wɔn no so.\n8Ao Awurade, yɛn Onyankopɔn,\nwogyee wɔn so;\nwoyɛɛ bɔnefakyɛ Onyankopɔn maa Israel,\nnanso wɔtwee wɔn aso wɔ wɔn nnebɔne ho.\n9Momma Awurade yɛn Onyankopɔn so\nna monsɔre no wɔ ne bepɔ kronkron no so,\nna Awurade yɛn Onyankopɔn yɛ kronkron.\nASCB : Nnwom 99